Nu Si Nàwɔ Ne Nu Te Ðe Viwò Nyɔnuvi Dzi | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nViwò nyɔnuvi gblɔ be nu te ɖe ye dzi. Wò nu ku nèbia ɖokuiwò be: ‘Ƒe 13 vi hã nagblɔ be nu te ɖe ye dzia? Metsi nu nate ɖe edzi o ɖe!’ Hafi nàhayi nya sia gblɔ ge ɖe viwòa ŋu la, bu nu siwo ate ŋu ana be nu nate ɖe edzi le agbe me la dometɔ aɖewo ŋu gbã.\nTɔtrɔ siwo vana le ame ƒe ŋutilã me. Sɔhɛmeɖoɖo ate ŋu ana nyɔnuvi natsi dzodzodzoe, vevietɔ ne eƒe sɔhɛmeɖoɖo ƒe tɔtrɔwo tsi megbe alo do ŋgɔ na wo tɔwo tɔ. Anna * si xɔ ƒe 20 fifia gblɔ be: “Menye nyɔnuvi siwo te noléwuibabla kaba la dometɔ ɖeka, esia na metsi dzodzodzoe le ɖokuinye me. Ne metsɔ ɖokuinye sɔ kple hanyeti bubuwo la, mesena le ɖokuinye me be ame saga aɖe koe nye ya menye, ɖeko wòwɔna nam abe nyemede o ene.”\nSeselelãme ƒe tɔtrɔ. Karen si xɔ ƒe 17 fifia la gblɔ be: “Metɔtɔ le ɖokuinye me ale gbegbe elabena nyemenya nu si tae mekpɔa dzidzɔ ŋutɔ le ŋkeke me gake le zã me ko la menɔa avi fam hehehe o. Nyemenya nu si le fu ɖem nam o. Ewɔ abe ɖe nane gblẽ le nye seselelãmewo ŋu ene.”\nAsiɖoanyi ƒe gɔmedzedze. Kathleen si nye ɖetugbuivi aɖe gblɔ be: “Togbɔ be danye ɖe nu geɖe me nam tso asiɖoanyi ŋu hã la, esi meɖo asi anyi zi gbãtɔ la, ɖeko wòwɔ abe nyemese naneke tso eŋu kpɔ o ene. Meléa tsi zigbɔzi geɖe le ŋkekea me elabena ewɔna nam abe ŋunye mekɔ o ene. Nu si gavlo wue nye be nɔvinye ŋutsu etɔ̃awo koam vevie. Nye asiɖoɖo anyi ƒe nya sia ɖi kokoe na wo.”\nHatiwo ƒe nyaƒoɖeamenuwo. Marie si xɔ ƒe 18 fifia gblɔ be: “Le nye ƒe 12 va se ɖe ƒe 14 xɔɣi la, hanyetiwo ƒoa nya ɖe nunye vevie. Nye sukuhatiwo ɖua fewu le ame sia ame si ƒe agbenɔnɔ to vovo na wo tɔ la ŋu vevie.” Anita si xɔ ƒe 14 la gblɔ be: “Mí sɔhɛwo míedina vevie be mía tɔwo nalɔ̃ míaƒe nya eye ne woɖe mí le woƒe haa me la etena ɖe mía dzi ŋutɔ.”\nDe dzi ƒo na viwòa wòagblɔ nu si le tetem ɖe edzi na wò. Le gɔmedzedzea la, madi be yeaƒo nu tso eŋu o. Gake gbɔ dzi ɖi nɛ eye nàwɔ ɖe Biblia ƒe nuxlɔ̃ame sia dzi be ame sia ame “naɖe abla le nusese me, nanɔ blewu le nuƒoƒo me.”—Yakobo 1:19.\nMègabu viwòa ƒe nuteɖeamedzia fefenyae o. Ðo ŋku edzi be meto nu siwo gbegbe me nèto le agbe me la me kpɔ o, eya ta menya nu boo aɖeke tso nuteɖeamedzi ŋu kaka wòahayi ale si wòanɔ te ɖe enu la nya ge o.—Biblia ƒe gɔmeɖose: Romatɔwo 15:1.\nMègalɔ aƒemedɔwo kɔ ɖe viwòa dzi gleglegle o. Le agbalẽ aɖe (Teach Your Children Well) ƒe nya nu la, nu tena ɖe sɔhɛ siwo dzi wolɔ aƒemedɔwo kɔ ɖo gleglegle la dzi “zi geɖe, vevietɔ enana ta alo dɔ me ɖua wo.”—Biblia ƒe gɔmeɖose: Filipitɔwo 1:9, 10.\nKpɔ egbɔ be alɔ̃ sua viwòa nyuie. Zi geɖe la, sɔhɛwo ƒe kuxi gbãtɔe nye be wonana alɔ̃ tsia wo ŋu. Gake ne viwòa medɔa alɔ̃ wòsunɛ nyuie o la, eƒe susu maganɔ nu lém tututu o eye esia awɔe be nuteɖeamedzi nakpe edzi bɔbɔe.—Biblia ƒe gɔmeɖose: Nyagblɔla 4:6.\nKpe ɖe viwòa ŋu wòanɔ te ɖe nuteɖeamedzi nu le mɔ nyuitɔ nu. Le nyɔnuvi aɖewo gome la, kamedede nana woƒe nuteɖeamedziwo dzi ɖena kpɔtɔna. Biblia gblɔ be: “Kamedede nyo.” (1 Timoteo 4:8) Le nyɔnuvi bubuwo ya gome la, wokpɔe be ne yewoŋlɔ nu siwo me tom yewole ɖi la ekpena ɖe yewo ŋu yewonɔa te ɖe nuteɖeamedziwo nu. Brittany si xɔ ƒe 22 gblɔ be: “Esime menye ɖetugbuivi la, meŋlɔa kuxi siwo nyemete ŋu kpɔ ta na o la ɖi. Esia kpena ɖe ŋunye megasena ale si mese le ɖokuinye me tso kuxia ŋu la gɔme nyuie eye wònɔa bɔbɔe nam be makpɔ egbɔ loo alo maɖe asi le eŋu.”\nÐo kpɔɖeŋu ɖi nɛ. Aleke wò ŋutɔ nènɔa te ɖe nuteɖeamedzi nui? Ðe nètsɔa dɔ geɖe doa agba na ɖokuiwò eye nèva tɔtɔna ne nu va kpeke wòa? Ðe nèvuna ɖe dɔ ŋu vevie eye mègakpɔa vovo ɖe nu siwo le vevie wu le agbe me la ŋu oa? Filipitɔwo 4:5 gblɔ be: “Mina amewo katã nanyae be nugɔmeselawo mienye.” Ðo ŋku edzi be viwòa le wò kpɔɖeŋuwo srɔ̃m eɖanye nyui alo vɔ̃ o.\n“Ele na mí ame siwo ŋu ŋusẽ le la be míatsɔ ame siwo ŋu ŋusẽ mele o la ƒe gbɔdzɔgbɔdzɔwo.”—Romatɔwo 15:1.\n‘Kpɔ nu siwo le vevie wu la dze sii nyuie.’—Filipitɔwo 1:9, 10.\n“Gbɔɖeme asiʋlo ɖeka nyo wu agbagbadzedze kple dagbadagba ɖe ya me asiʋlo eve taŋ.”—Nyagblɔla 4:6.\nDZILAWO ƑE KPƆÐEŊU\nÐetugbui si ŋkɔe nye Laura gblɔ be: “Vovo menɔa fofonye ŋu kura o, gake esia meɖea dzi le eƒo o. Ne nya aɖe dzɔ la, nya gbãtɔ si wògblɔnae nye be ‘Aleke míele egbɔ kpɔ gee?’ alo ‘Mɔ nyui ka dzie míato akpɔ kuxi sia gbɔ?’ Nya siwo fofonye lɔ̃a gbɔgblɔ la dometɔ ɖekae nye ‘Kuxi siwo míedoa goe le agbe me ya menye naneke o gake ale si míekpɔa wo gbɔe yenye nya.’ Esi wònye be ame madebliboe fofonye hã nye ta la, nu tena ɖe edzi ɣeaɖewoɣi ya. Gake menana kuxiwo kpea edzi gbeɖe o. Kpɔɖeŋu nyui aɖee wònye nam.”\nƑewuiviwo Hehe Srɔ̃ɖeɖe Kple Ƒomegbenɔnɔ Ŋutilãmelãmesẽ Kple Susumelãmesẽ Ŋutifafa Kple Dzidzɔkpɔkpɔ


Amekpekpedɔ Aɖe Si Ŋu Wowɔ Ðoɖo Ðo Do Ŋgɔ Nyuie Na Mapuchegbedolawo La Tse Ku Le Chile | Nusɔsrɔ̃\nGbetakpɔxɔ—Tata Si Míesrɔ̃na | January 2013\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\nAmekpekpedɔ Aɖe Si Ŋu Wowɔ Ðoɖo Ðo Do Ŋgɔ Nyuie La Tse Ku\nMaría Isabel nye nyɔnuvi sue aɖe eye wònye gbeƒãɖela bibi aɖe le San Bernardo si le Anyiehe Amerika ƒe dukɔ si nye Chile (Chili) me. Eya kple eƒe ƒomea me tɔwo nye Mapuche vidzidziwo. Ƒome bliboa nɔ asi kpem ɖe agbagba siwo dzem wonɔ be woaɖo hame yeye aɖe le Mapuchegbe, si woyɔna hã be Mapudungun, me la ŋu dzidzɔtɔe.\nEsi woɖe gbeƒãe be woawɔ Kristo ƒe ku ƒe Ŋkuɖodzia le Mapudungun hã me eye be wota Ŋkuɖodzia ƒe amekpegbalẽvi 2,000 ɖe gbegbɔgblɔ sia me be woama la, ena María Isabel bu tame vevie. Nu kae wòate ŋu awɔ atsɔ akpe asi ɖe dɔa ŋu? Eɖo ŋku Ðasefo siwo nye ɖevi sue bubu siwo kpɔ dzidzedze esi woɖe gbeƒã na woƒe sukuhatiwo kple nufialawo la ƒe nuteƒekpɔkpɔwo dzi. Eɖo dze kple edzilawo tso eŋu, eye wo katã wotso nya me ɖekae be María Isabel ŋutɔ nadze agbagba ato mɔnu aɖe si dzi wòato ama amekpegbalẽviawo le suku la vɛ. Nu kae wòɖo be yeawɔ?\nGbã la, María Isabel bia mɔ le sukumegãwo gbɔ be yeaklã amekpegbalẽvia ɖeka ɖe sukua ƒe agbo gãa nu. Woɖe mɔ nɛ hekafui ɖe nu nyui si wòɖo be yeawɔ ta. Gbe ɖeka, esi sukuviwo katã va ƒo ƒu ŋdime la, sukudzikpɔlaa ɖe gbeƒã tso amekpegbalẽvia ŋu gɔ̃ hã le gbeɖimɔ̃ dzi!\nEmegbe María Isabel bia be yeayi sukuxɔwo katã me ɖekaɖeka. Esi nufialawo ɖe mɔ nɛ vɔ la, ebia sukuviawo le sukuxɔ ɖe sia ɖe me be wo dometɔ aɖe doa Mapuchegbe hã. Egblɔ be: “Mesusui be sukuvi 10 alo 15 koe atso Mapuche ƒomewo me le sukua katã me, gake wosɔ gbɔ wu nenema kura. Mlɔeba la, mema amekpegbalẽvi 150 sɔŋ!”\n“ENƆ MƆ KPƆM NA AME AÐE SI TSI WU”\nNyɔnu aɖe si kpɔ amekpegbalẽvi si woklã ɖe sukua ƒe agbonu la bia be ame kae wòle be yeabia nya ku ɖe wɔnaa ŋu mahã. Kpɔ ale si wòwɔ nuku nɛ esi woɖoe ɖe nyɔnuvi ƒe ewo vi aɖe ko gbɔ la le susu me ɖa! María Isabel gblɔ esi wònɔ alɔgbɔnu kom be: “Enɔ mɔ kpɔm na ame aɖe si tsi wu.” Esi María Isabel na amekpegbalẽvia ɖeka nyɔnua eye wòɖe nu me nɛ kpuie vɔ la, ebia nyɔnua be wòana eƒe adrɛs ye ale be eya kple edzilawo nate ŋu ava srãe kpɔ eye woafia nu geɖee tso Mawu Fiaɖuƒea ŋu. Aleke gbegbe gbeƒãɖela 20 siwo le subɔsubɔm le Mapudungun ƒe anyigbamamaa me la kpɔ dzidzɔe nye esi, esi wokpɔ nyɔnu ma kple ɖetsɔlemetɔ 26 bubu siwo nye Mapuchetɔwo la va Ŋkuɖodzia. Fifia, ƒuƒoƒo ma zu hame kpɔdzidzedze aɖe!\nƑe ka kee nèɖaxɔ o, ɖe nàte ŋu aɖe afɔ sia tɔgbi akpe wò sukuhatiwo alo dɔwɔhatiwo be woava Ŋkuɖodzia, woava se dutoƒonuƒo aɖe, alo woade nutome gã takpekpe aɖea? Ðe manyo be nàwɔ numekuku le míaƒe agbalẽwo me be nàxlẽ nuteƒekpɔkpɔ siwo akpe ɖe ŋuwò nàkpɔ mɔ vovovo siwo dzi nàte ŋu ato akpɔ dzidzedze le esia wɔwɔ me oa? Tsɔ kpe ɖe eŋu la, do gbe ɖa nàbia Yehowa be wòatsɔ eƒe gbɔgbɔ kɔkɔea akpe ɖe ŋuwò be nàlé dzi ɖe ƒo aƒo nu tso eŋu. (Luka 11:13) Ne ewɔe alea la, awɔ nuku na wò ahado dzidzɔ na wò be kutsetse nyuiwo ado tso ɖaseɖiɖidɔ si ŋu nèwɔ ɖoɖo ɖo do ŋgɔ nyuie la me eye wòade dzi ƒo na wò geɖe.\nWotsɔ Wo Ðokuiwo Na Faa—Le Norway\nLé Dzi Ðe Ƒo—Yehowa Li Kpli Wò!\nMègana Naneke Nate Wò Ðe Aga Tso Yehowa Gbɔ O\nSubɔ Yehowa, Mèganɔ Veve Sem Le Nu Siwo Dzɔ Va Yi Ta O\nHamemetsitsiwo—‘Wonye Hadɔwɔlawo Na Míaƒe Dzidzɔkpɔkpɔ’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2013\nGBETAKPƆXƆ—TATA SI MÍESRƆ̃NA January 2013


Yakobo 4 | Biblia Le Internet Dzi | Xexe Yeye Gɔmeɖeɖe (1984)\n4 Afi kae aʋawɔwɔwo tso, eye afi kae dzrewɔwɔ siwo le mia dome la tso? Ðe menye ŋutilã ƒe vivisese ƒe dzodzro sesẽ, siwo wɔa avu le miaƒe ŋutinuwo me, gbɔe wotso oa? 2 Nu dzroa mi, gake miekpɔnɛ o. Mieyia edzi wua ame hebiãa ŋu, ke hã, miaƒe asi mesua nu dzi o. Mieyia edzi wɔa dzre, eye miewɔa aʋa. Miekpɔa naneke o, elabena miebianɛ o. 3 Miebiana, ke miexɔnɛ o, elabena susu vɔ̃e mietsɔ le ebiam, ale be miaɖi kɔ na ŋutilã ƒe vivisese ƒe dzodzro sesẽ siwo le mia me. 4 Ahasiwɔlawo, mienyae be xɔlɔ̃dzedze xexea nye futɔnyenye na Mawu oa? Eya ta ame sia ame, si dina be yeanye xexea xɔlɔ̃ la, ewɔa eɖokui Mawu ƒe futɔ. 5 Alo ɖe wòwɔ na mi be dzodzroe ŋɔŋlɔ la gblɔ be: “Gbɔgbɔ si xɔ aƒe ɖe mía me la yia edzi nɔa nu dzrom le ŋubiabiã ƒe susu ta”? 6 Ke hã, amenuveve si wònana la lolo wu. Eya ta ŋɔŋlɔ la gblɔ be: “Mawu tsia tsitre ɖe ɖokuidoɖedzilawo ŋu, ke evea ɖokuibɔbɔlawo nu.” 7 Eya ŋuti mibɔbɔ mia ɖokui ɖe Mawu te; gake mitsi tsitre ɖe Abosam ŋu, eye asi le mia gbɔ. 8 Mite ɖe Mawu ŋu, eye ate ɖe mia ŋu. Miklɔ miaƒe asiwo, mi nu vɔ̃ wɔlawo, eye mikɔ miaƒe dziwo ŋu, mi dzimevesusulawo. 9 Mixa nu, mifa konyi, eye mifa avi. Mina miaƒe nukoko natrɔ azu nuxaxa, eye miaƒe aseyetsotso natrɔ azu blanuiléle. 10 Mibɔbɔ mia ɖokui ɖe anyi le Yehowa ŋkume, eye ado mi ɖe dzi. 11 Nɔviwo, midzudzɔ nuƒoƒo tsi tsitre ɖe mia nɔewo ŋu. Ame si ƒoa nu tsi tsitre ɖe nɔvi aɖe ŋu, alo drɔ̃a ʋɔnu nɔvia la, ƒoa nu tsi tsitre ɖe se la ŋu, eye wòdrɔ̃a ʋɔnu se la. Ke ne èdrɔ̃a ʋɔnu sea la, ekema mènye se la dzi wɔla o, ke ʋɔnudrɔ̃la boŋ. 12 Senala kple ʋɔnudrɔ̃la ɖeka koe li, ame si tea ŋu xɔa ame ɖe agbe, eye wòtea ŋu tsrɔ̃a ame. Ke wò la, ame kae nènye, be nèle ʋɔnu drɔ̃m hawòvi? 13 Azɔ misee, mi ame siwo gblɔna be: “Egbe alo etsɔ la, míayi du sia me, eye míanɔ afi ma ƒe ɖeka, eye míatsa asi akpɔ viɖe,” 14 evɔ mienya nu si miaƒe agbe ava zu etsɔ o. Elabena afu si dona hena ɣeyiɣi aɖe, eye emegbe wòbuna, ye mienye. 15 Ele be miagblɔ boŋ be: “Ne Yehowa lɔ̃ la, míanɔ agbe, eye míawɔ esi alo ekemɛ hã.” 16 Gake azɔ la, miele dadam le miaƒe adegbe ƒuƒlu ƒoƒowo me. Adegbeƒoƒo sia katã nye nu vɔ̃ɖi. 17 Eya ta ne ame aɖe nya ale si wòawɔ nu nyui, evɔ mewɔnɛ o la, enye nu vɔ̃ nɛ.


Yosua 24 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Azerbaijani Azerbaijani (Cyrillic) Batak (Karo) Batak (Toba) Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malay Malayalam Malaysia Tokunɔgbe Maltese Marathi Maya Mexico Tokunɔgbe Mozambique Tokunɔgbe Myanmar Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nYosua gbugbɔ gblɔ Israel-viwo ƒe ŋutinya na wo (1-13)\nNuxɔxlɔ̃ wo be woasubɔ Yehowa (14-24)\n“Ke nye kple nye aƒe ya, míasubɔ Yehowa” (15)\nYosua bla nu kple Israel dukɔ la (25-28)\nYosua ƒe ku kple eɖiɖi (29-31)\nWoɖi Yosef ƒe ƒuwo ɖe Sekem (32)\nEleazar ƒe ku kple eɖiɖi (33)\n24 Yosua ƒo Israel-toawo katã nu ƒu ɖe Sekem, eye wòyɔ Israel ƒe ametsitsiwo, tatɔwo, ʋɔnudrɔ̃lawo kple dzikpɔlawo,+ eye wova tsi tsitre ɖe Mawu vavã la ŋkume. 2 Yosua gblɔ na dukɔ blibo la be: “Ale Yehowa, Israel ƒe Mawu la, gblɔe nye esi: ‘Le blema+ la, Tɔsisi* la ƒe go kemɛ dzie mia tɔgbuiwo+ nɔ—wo dometɔ ɖekae nye Tera, si nye Abraham kple Nahor fofo—eye wosubɔ mawu bubuwo.+ 3 “‘Emegbe mekplɔ mia tɔgbui Abraham+ tso Tɔsisi* la ƒe go kemɛ dzi, mena wòtsa le Kanaan-nyigba blibo la dzi, eye mena eƒe dzidzimeviwo sɔ gbɔ.+ Metsɔ Isak+ nɛ, 4 eye metsɔ Yakob kple Esau+ na Isak. Emegbe metsɔ Seir To la na Esau be wòazu etɔ;+ eye Yakob kple viawo yi Egipte.+ 5 Emegbe medɔ Mose kple Aron,+ eye metsɔ nu siwo mewɔ le Egipte la wɔ fu dukɔ ma,+ eye mekplɔ mi dzoe. 6 Esime mekplɔ mia fofowo tso Egipte+ gbɔna, eye mieva ɖo ƒua nu la, Egiptetɔwo ti mia fofowo yome kple aʋatasiaɖamwo kpakple sɔdolawo va ɖo keke Ƒudzĩ+ la nu ke. 7 Wodo ɣli na Yehowa,+ eye wòna viviti va nɔ mi kple Egiptetɔwo dome, ena ƒu la nyè tsyɔ wo dzi,+ eye miaƒe ŋkuwo kpɔ nu si mewɔ le Egipte.+ Eye mieva nɔ gbea dzi ƒe* geɖe.+ 8 “‘Eye mekplɔ mi va Amoritɔ siwo nɔ Yordan ƒe go kemɛ* dzi la ƒe anyigba dzi, eye wowɔ aʋa kpli mi.+ Gake metsɔ wo de asi na mi, ale be miete ŋu xɔ woƒe anyigba, eye metsrɔ̃ wo ɖa gbidigbidi le mia ŋgɔ.+ 9 Eye Moab-fia Balak, Zipor vi, ho aʋa ɖe Israel ŋu. Eya ta edɔ woyi ɖayɔ Bileam, Beor vi vɛ, be wòaƒo fi ade mi.+ 10 Gake nyemeɖo to Bileam+ o. Eya ta eyra mi enuenu,+ eye meɖe mi tso esi me.+ 11 “‘Emegbe mietso Yordan+ va Yeriko.+ Ke Yerikotɔwo ƒe kplɔlawo,* Amoritɔwo, Perizitɔwo, Kanaantɔwo, Hititɔwo, Girgasitɔwo, Hivitɔwo kple Yebusitɔwo wɔ aʋa kpli mi, ke metsɔ wo de asi na mi.+ 12 Eya ta mena dzi ɖe le amewo ƒo* le mia ŋgɔ,+ eye esia nya wo ɖa le mia ŋgɔ abe ale si ko wonya Amoritɔwo ƒe fia eveawo ene. Ke menye wò yi kple wò da ye wɔ esia o.+ 13 Ale metsɔ anyigba si ŋu mieku kutri aɖeke le o kple du siwo mietso o+ la na mi miele wo me. Waingble siwo miede o kple amitibɔ siwo mietso o la me nuwo ɖumee miele.’+ 14 “Eya ta mivɔ̃ Yehowa, eye misubɔe le fɔmaɖimaɖi kple nuteƒewɔwɔ me,*+ miɖe mawu siwo mia tɔgbuiwo subɔ le Tɔsisi* la ƒe go kemɛ dzi kple Egipte+ la ɖa, eye misubɔ Yehowa. 15 Ke ne medze mia ŋu be miasubɔ Yehowa o la, ekema mitia ame si subɔ ge miala+ egbea, eɖanye mawu siwo mia tɔgbuiwo subɔ le Tɔsisi*+ la ƒe go kemɛ dzi alo Amoritɔ siwo ƒe anyigba dzi miele la ƒe mawuwo o.+ Ke nye kple nye aƒe ya, míasubɔ Yehowa.” 16 Eye dukɔ la ɖo eŋu be: “Madzɔ akpɔ gbeɖe be míagblẽ Yehowa ɖi aɖasubɔ mawu bubuwo o. 17 Yehowa mía Mawu ye kplɔ mí kple mía fofowo dzoe le Egipte-nyigba dzi,+ tso kluviwo ƒe me,+ eye eyae wɔ dzesi gã siawo le mía ŋkume,+ eye wòdzɔ mía ŋu le mɔ blibo si míezɔ la katã dzi kple dukɔ siwo katã dome míeto la me.+ 18 Yehowa nya dukɔwo katã kple Amoritɔ siwo nɔ anyigbaa dzi la ɖa le mía ŋgɔ. Eya ta míawo hã míasubɔ Yehowa, elabena eyae nye mía Mawu.” 19 Eye Yosua gblɔ na dukɔ la be: “Miate ŋu asubɔ Yehowa o, elabena Mawu kɔkɔe wònye;+ Mawu si biaa ɖokuitsɔtsɔna blibo+ ye wònye. Matsɔ miaƒe dzidadawo* kple miaƒe nu vɔ̃wo ake o.+ 20 Ne miegblẽ Yehowa ɖi, eye miesubɔ dutamawuwo la, ekema eya hã atɔ ŋku mi ahatsrɔ̃ mi ɖa keŋkeŋ evɔ wònye ewɔ nyui na mi hafi.”+ 21 Ke dukɔ la ɖo eŋu na Yosua be: “Gbeɖe, Yehowa koe míasubɔ!”+ 22 Eya ta Yosua gblɔ na dukɔ la be: “Miawo ŋutɔe nye ɖasefowo na mia ɖokui be, yewo ŋutɔe tiae be yewoasubɔ Yehowa.”+ Eye woɖo eŋu be: “Ɛ̃, míawoe nye ɖasefowo.” 23 “‘Ekema miɖe dutamawu siwo le mia dome la ɖa, eye mitrɔ miaƒe dzi ɖe Yehowa, Israel ƒe Mawu la ŋu.” 24 Eye dukɔ la ɖo eŋu na Yosua be: “Míasubɔ Yehowa mía Mawu la, eye míaɖo to eƒe gbe!” 25 Ale Yosua bla nu kple dukɔ la gbe ma gbe, eye wòwɔ ɖoɖowo kple sewo na wo le Sekem. 26 Eye Yosua ŋlɔ nya siawo ɖe Mawu ƒe Segbalẽ+ la me, eye wòtsɔ kpe gã+ aɖe ɖi ɖe ati gã si le Yehowa ƒe kɔkɔeƒea gbɔ la te. 27 Yosua gblɔ na dukɔ blibo la be: “Kpɔ ɖa! Kpe sia azu ɖasefo ɖe mía ŋu,+ elabena ese nya siwo katã Yehowa gblɔ na mí, eye wòazu ɖasefo ɖe mia ŋu, ne miagagbe nu le mia Mawu la gbɔ o.” 28 Eye Yosua ɖe asi le dukɔ la ŋu, eye ame sia ame yi eƒe anyigba dzi.+ 29 Le nu siawo megbe la, Yehowa ƒe subɔla Yosua, Nun vi la, ku esime wòxɔ ƒe alafa ɖeka kple ewo.+ 30 Eye woɖii ɖe eƒe anyigba si dome wònyi la dzi le Timna-Sera,+ si le Efrayim tonuto la me, le Gaas To la ƒe dziehe. 31 Eye Israel yi edzi subɔ Yehowa le Yosua ƒe agbemeŋkekewo katã kple ame tsitsi siwo ganɔ agbe le Yosua ƒe ku megbe, siwo nya dɔ siwo katã Yehowa wɔ na Israel la ƒe agbenɔɣi katã.+ 32 Eye Israel-viwo ɖi Yosef+ ƒe ƒu siwo wotsɔ tso Egipte vɛ la ɖe Sekem le anyigba si Yakob ƒle gaku alafa ɖeka+ le Sekem fofo Hamor ƒe viwo+ si la dzi; eye anyigba la zu Yosef viwo ƒe domenyinu.+ 33 Eleazar, Aron vi la hã ku.+ Eye woɖii ɖe via Finehas+ Ƒe Togbɛ si wotsɔ nɛ le Efrayim tonuto me la dzi.\n^ Efia, ɣedzeƒe.\n^ Agate ŋu afia, “vɔvɔ̃ lé amewo; ŋɔdzi lé amewo.”\n^ Alo, “le nyateƒe me.”\n^ Alo, “aglãdzedzewo.”


Gbetakpɔxɔ—Tata Si Míesrɔ̃na | January 2006\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\nPsalmo 102:27 gblɔ be anyigba kple dziƒowo “nu ayi.” Ðe nya sia fia be woatsrɔ̃ Ɣletinyigba la?\nHakpala la gblɔ le gbedodoɖa me na Yehowa be: “Gbaɖegbe ke nèɖo anyigba gɔme anyi, eye wò asinudɔwɔwɔ enye dziƒowo. Woawo nu ayi, ke wò la ànɔ anyi; wo katã anyunyɔ abe avɔ ene, eye àɖɔ li wo . . . abe awu ene.” (Psalmo 102:26, 27) Nya si gblɔm hakpalaa nɔ hafi gblɔ kpukpui siawo me nyawo de eme la ɖee fia be menye anyigba la tsɔtsrɔ̃ ŋu nya gblɔm mawunyakpukpui siawo le o, ke boŋ Mawu ƒe anyinɔnɔ yi ɖe mavɔmavɔ me ŋu nya gblɔmee wòle. Nya bliboa ɖe nusita nyateƒe vevi ma nye akɔfaname na Mawu subɔlawo la hã fia.\nHakpala la, si anya nɔ aboyome le Babilon, dze eƒe nyawo gɔme kple nuƒoƒo tso eƒe fukpekpewo ŋu. Efa konyi be yeƒe agbe nu va le yiyim “abe dzudzɔ ene.” Dzimaɖitsitsi na eƒe lãme gba, ale be wòse le eɖokui me be yeƒe ƒuwo “biã hẽ abe dzo ene.” Ŋusẽ vɔ le eyama ŋu eye ‘wòƒu abe gbe ene,’ hesena le eɖokui me be yetsi yame, “abe xevi tsi akogo le xɔta ene.” Eƒe tetekpɔwo na nuɖuɖu megadzronɛ o eye konyifafa sɔŋ xɔ eƒe agbe me. (Psalmo 102:3-11) Togbɔ be ele alea hã la, mɔkpɔkpɔ mebu ɖe hakpala la keŋkeŋ o. Nukatae? Le ŋugbe si Yehowa do na Zion, alo Yerusalem, ta.\nTogbɔ be wotsrɔ̃ Zion hã la, Yehowa do ŋugbe be yeagbugbɔe atso. (Yesaya 66:8) Eyata hakpala la tsɔ kakaɖedzi gblɔ na Yehowa be: “Àkpɔ nublanui na Zion, elabena amenuveɣi la ɖo, eye azãgbe la de. Yehowa agbugbɔ Zion atso.” (Psalmo 102:14, 17) Emegbe hakpala la gatrɔ yi eƒe fukpekpeawo ƒe nyaa dzi. Le eƒe nyawo nu la, ebui be ne woate ŋu agbugbɔ Yerusalem atso le Mawu ƒe ŋusẽ me la, ekema Yehowa ate ŋu aɖe ye tso yeƒe nɔnɔme wɔnublanui la hã me. (Psalmo 102:18, 21, 24) Eye nu bubu hã ʋã hakpala la be wòaɖo ŋu ɖe Yehowa ŋu bliboe. Nukae? Nyateƒe si wònye be Mawu li tegbee.\nYehowa ƒe anyinɔnɔ yi ɖe mavɔmavɔ me la nye nusi to vovo kura tso hakpala la ƒe agbe si le kpuie ŋutɔ la gbɔ. Egblɔ na Yehowa be: “Wò ƒewo anɔ anyi tso dzidzime yi dzidzime.” (Psalmo 102:25) Emegbe hakpala la gblɔ be: “Gbaɖegbe ke nèɖo anyigba gɔme anyi, eye wò asinudɔwɔwɔ enye dziƒowo.”—Psalmo 102:26.\nKe hã, womate ŋu atsɔ ƒe gbogbo si anyigba kple dziƒowo xɔ la asɔ kple Yehowa ƒe anyinɔnɔ yi ɖe mavɔmavɔ me la o. Hakpala la gblɔ kpee be: “Woawo [anyigba kple dziƒowo] nu ayi, ke wò la ànɔ anyi.” (Psalmo 102:27) Anyigba ŋutɔŋutɔ kple dziƒowo ŋutɔŋutɔ nye nusiwo woate ŋu atsrɔ̃. Enye nyateƒe be, Yehowa gblɔ le teƒe bubuwo be woanɔ anyi tegbee ya. (Psalmo 119:90; Nyagblɔla 1:4) Gake Mawu ate ŋu atsrɔ̃ wo ne eɖoe nenema. Ke hã, Mawu ya mate ŋu aku o. Nuwɔwɔ siwo míekpɔna la ‘li ɖaa tegbee’ le esi Mawu léa wo ɖe te la ta ko. (Psalmo 148:6) Ne Yehowa dzudzɔ asi tɔtrɔ le nuwɔwɔ siwo míekpɔna ŋu pɛ ko la, ekema “wo katã anyunyɔ abe avɔ ene.” (Psalmo 102:27) Abe alesi ko amegbetɔ nɔa agbe wòdidina wu eƒe nudodowoe ene la, nenema kee Yehowa ate ŋu anɔ anyi wòadidi wu eƒe nuwɔwɔwoe—ne edii nenema. Gake mawunyakpukpui bubuwo na míenyae be menye Mawu ƒe lɔlɔ̃nue wònye be yeava tsrɔ̃ yeƒe nuwɔwɔ siawo o. Mawu ƒe Nya ka ɖe edzi na mí be Yehowa ɖoe be anyigba ŋutɔŋutɔ kple dziƒowo ŋutɔŋutɔ nanɔ anyi tegbee.—Psalmo 104:5.\nAkɔfaname ŋutɔe wònye be míanya be Yehowa anɔ anyi ɖaa awɔ ɖe eƒe ŋugbedodowo katã dzi. Tetekpɔ ka kee adze ŋgɔ mí o, ne míedo ɣli yɔe la, míate ŋu aka ɖe edzi be “atrɔ ɖe ame ɖeƒeƒlewo ƒe gbedodoɖa ŋu, eye mado vlo woƒe kukuɖeɖe o.” (Psalmo 102:18) Ẽ, kakaɖedzi si míekpɔ le Psalmo 102 lia me be Yehowa akpe ɖe mía ŋu la sẽŋu wu anyigba si dzi míele gɔ̃ hã.\nVɔ̃ɖiwɔwɔ Vu Tsyɔ Nyuiwɔwɔ Dzi\nAlesi Nyui Aɖu Vɔ̃ Dzii\nVi Enyi Hehe Le Yehowa Ƒe Mɔwo Nu Me Kuxiwo Kple Dzidzɔwo\nWona Wo Dzilawo ƒe Dzi Kpɔ Dzidzɔ\n‘Nya Si Wogblɔ Ðe Egblɔɣi La Vivina Ŋutɔ!’\nAleke Gbegbe Wò Ŋuɖoɖo Ðe Mawu Ŋu Me Sẽe?\nDzɔdzɔenyenye Didi Akpɔ Mía Ta\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2006\nGBETAKPƆXƆ—TATA SI MÍESRƆ̃NA January 2006


1 Korintotɔwo 12 - Holy Bible [Ewe Bible 1913] - (1Ko 12)\nKe le gbɔgbɔ me nunanawo ŋuti la, nɔviwò, nyemele didim be, mianye ame manyanuwo o.\nMienyae bena, trɔ̃subɔlawo míenye tsã, eye miena wohe mi yi ɖe trɔ̃ maƒonuwo gbɔ, abe alesi wokplɔ mi ene.\nEyata mana mianyae bena, amesi le nu ƒom le Mawu ƒe Gbɔgbɔ me la, ɖeke megblɔa busunya ɖe Yesu ŋuti o; eye amea ɖeke mate ŋu ayɔ Yesu be Aƒetɔ o, negbe le Gbɔgbɔ kɔkɔe la me ko.\nKe amenuvevenunana bubu ƒomeviwo li, gake Gbɔgbɔ ma kee,\neye subɔsubɔdɔ bubu ƒomeviwo li, gake Aƒetɔ ma kee.\nEye ŋusẽdɔ bubu ƒomeviwo li, gake Mawu ma ke, si wɔa dɔwo katã le amewo katã me lae.\nKe wotso Gbɔgbɔ ƒe ɖeɖefia na amesiame, bene wòanyo na amewo katã.\nElabena woto Gbɔgbɔ la dzi tso nunya ƒe nya na amea ɖe, ame bubu la sidzedze ƒe nya le Gbɔgbɔ ma ke nu,\name bubu la xɔse le Gbɔgbɔ ma ke me; ame bubu la dɔyɔyɔ ƒe amenuvevenunanawo le Gbɔgbɔ ɖeka ma me;\name bubu la nukudɔwɔwɔwo, ame bubu la nyagbɔgblɔɖi, ame bubu la gbɔgbɔwo dodokpɔ, ame bubu la gbegbɔgblɔ bubu ƒomeviwo, ame bubu la gbe bubu ƒomeviwo ƒe gɔmeɖeɖe;\ngake Gbɔgbɔ ɖeka mao wɔa nusiawo katã, eye wòmã nu na amesiame wo tɔxɛ wo tɔxɛ, abe alesi wòlɔ̃na ene.\nElabena alesi ŋutilã ɖeka li, eye ŋutinu geɖewo li nɛ, ke ŋutilã ɖeka sia ŋutinuwo katã, ne wosɔ gbɔ geɖe hã la, wonye ŋutilã ɖeka la: Nenema kee nye Kristo hã.\nElabena Gbɔgbɔ ɖeka me wode mawutsi ta na mí katã le, bena mianye ŋutilã ɖeka, míeɖanye Yudatɔwo alo Helatɔwo o, míeɖanye kluviwo alo ablɔɖeviwo o, eye wotsɔ Gbɔgbɔ ɖeka kpe na mi katã.\nElabena ŋutilã hã menye ŋutinu ɖeka o, ke ŋutinu geɖe boŋ.\nNenye ɖe afɔ lagblɔ be: Esi nyemenye asi o la, eyata nyemenye ŋutilã ƒe ɖe o la; ekem ɖe eyaŋuti menye ŋutilã ƒe ɖe oa?\nEye nenye de to lagblɔ be: Esi nyemenye ŋku o la, eyata nyemenye ŋutilã ƒe ɖe o la; ekem ɖe eyaŋuti menye ŋutilã ƒe ɖe oa?\nNe ŋutilã blibo la katã nye ŋku la, afika nusese anɔ? Ne ŋutilã blibo la katã nye nusese la, afika ʋeʋẽsese anɔ mahã?\nKe azɔ la Mawu tsɔ ŋutinuwo dome ɖesiaɖe ɖo ŋutilã ŋuti, abe alesi wòlɔ ene.\nKe ne wo katã nye ŋutinu ɖeka la, afika ŋutilã la anɔ?\nKe azɔ la ŋutinu geɖewo li, gake ŋutilã ɖeka hɔ̃ koe.\nŊku mate ŋu agblɔ na asi bena: Wò koe mele ŋunye o, alo ta hã mate ŋu agblɔ na afɔwo bena: Miawo koe mele ŋunye o.\nKe boŋ ŋutilã ŋutinu, siwo wobuna bena, wogbɔdzɔna wu la, woawoe hiãna wu;\nKe mia ŋutinu, siwo nya kpɔna la, megahiã naneke o. Ke Mawu wɔ ŋutilã heɖoe teƒeteƒe, eye wòtso bubu gã wu na suetɔ la,\nbene mamãa ɖeke naganɔ ŋutilã me o, ke ŋutinuwo nalé be na wo nɔewo sɔsɔe boŋ.\nEye ne ŋutinu ɖeka le fu kpem la, ŋutinuwo katã kpea fu nɛ ti, eye ne wode bubu ŋutinu ɖeka ŋu la, ŋutinuwo katã kpɔa dzidzɔ nɛ ti.\nKe miawo la Kristo ƒe ŋutilã míenye, eye mia dome ɖesiaɖe nye ŋutinu.\nÃ, wo katãe nye apostolowoa? Ã, wo katãe nye nyagblɔɖilawoa? Ã, wo katãe nye nufialawoa? Ã, wo katã si ŋusẽdɔwɔwɔ léa?\nÃ, wo katãe kpɔ dɔyɔyɔwo ƒe amenuvevenunanawoa? Ã, wo katãe gblɔa gbe bubu ƒomeviwoa? A, wo katãe ɖea nya gɔmea?\nMidi amenuvevenunana nyuitɔwo vevie, eye hekpe ɖe esia ŋuti la mafia mɔ nyuitɔ mi!\n1 Korintotɔwo 12:1\n1 Korintotɔwo 12:2\n1 Korintotɔwo 12:3\n1 Korintotɔwo 12:4\n1 Korintotɔwo 12:5\n1 Korintotɔwo 12:6\n1 Korintotɔwo 12:7\n1 Korintotɔwo 12:8\n1 Korintotɔwo 12:9\n1 Korintotɔwo 12:10\n1 Korintotɔwo 12:11\n1 Korintotɔwo 12:12\n1 Korintotɔwo 12:13\n1 Korintotɔwo 12:14\n1 Korintotɔwo 12:15\n1 Korintotɔwo 12:16\n1 Korintotɔwo 12:17\n1 Korintotɔwo 12:18\n1 Korintotɔwo 12:19\n1 Korintotɔwo 12:20\n1 Korintotɔwo 12:21\n1 Korintotɔwo 12:22\n1 Korintotɔwo 12:24\n1 Korintotɔwo 12:25\n1 Korintotɔwo 12:26\n1 Korintotɔwo 12:27\n1 Korintotɔwo 12:29\n1 Korintotɔwo 12:30\n1 Korintotɔwo 12:31


Mègade Akpa Aɖeke Dzi Le Dunyawo Me O! | Nusɔsrɔ̃\n“Mitsɔ nu siwo nye Mawu tɔ la na Mawu.”—MATEO 22:21.\nHADZIDZI: 33, 137\nAleke Yehowa bua amegbetɔwo ƒe dziɖuɖuwoe?\nNu kae míawɔ ne eva le sesẽm na mí be míagade nu dunya me o?\nNu kae míate ŋu asrɔ̃ tso Yehowa subɔla wɔnuteƒe siwo mede akpa aɖeke dzi o la gbɔ?\n1. Aleke míaɖo to Mawu kple dziɖuɖuwo siaae?\nBIBLIA fia mí be míabɔbɔ mía ɖokui na dziɖuɖuwo, gake egblɔ hã be míaɖo to Mawu ɣesiaɣi. (Dɔwɔwɔwo 5:29; Tito 3:1) Aleke míate ŋu awɔ esia? Yesu na mɔfiame aɖe si kpe ɖe mía ŋu míenya ame si wòle be míaɖo toe. Egblɔ be: “Mitsɔ nu siwo nye Kaisaro tɔ la na Kaisaro, eye mitsɔ nu siwo nye Mawu tɔ la na Mawu.”  (Kpɔ dzesidenya la.) (Mateo 22:21) Míetsɔa ‘nu siwo nye Kaisaro tɔ la naa Kaisaro’ ne míewɔa dukɔa ƒe sewo dzi, míedea bubu dumegãwo ŋu, eye míexea míaƒe adzɔwo dedie. (Romatɔwo 13:7) Gake ne dukplɔlawo di be míawɔ nane si tsi tsitre ɖe Mawu ƒe sewo ŋu la, míegbena bubutɔe.\n2. Mɔ kawo nue míeɖenɛ fiana le be míedea akpa aɖeke dzi le xexe sia ƒe dunyawo me o?\n2 Mɔ aɖe si dzi míetona tsɔa ‘nu siwo nye Mawu tɔ la naa Mawu’ ye nye be míedea akpa aɖeke dzi le xexe sia ƒe dunyawo me o. (Yesaya 2:4) Esi wònye be Yehowae ɖe mɔ amegbetɔwo ƒe dziɖuɖuwo li ta la, míetsia tre ɖe wo ŋu o. Eye míeƒoa mía ɖokui ɖe dulɔlɔ̃ alo dunyahehe nuwɔna aɖeke me hã o. (Romatɔwo 13:1, 2) Míemua dziɖuɖuwo alo tena kpɔ be míaɖo nu na dunyahelawo o, eye míedaa akɔ tiaa dumegãwo loo, alo va zua dunyahelawo o.\n3. Nu ka tae mele be míade akpa aɖeke dzi o?\n3 Susu geɖewo tae Mawu medi be míade akpa aɖeke dzi o ɖo. Ðekae nye be míesrɔ̃a Yesu, ame si menye “xexea ƒe akpa aɖeke o.” Mede nu dunya alo aʋawɔnyawo me kura o. (Yohanes 6:15; 17:16) Susu bubue nye be Mawu Fiaɖuƒea dzie míedena. Eya ta míaƒe dzitsinya meɖea fu na mí ne míele gbeƒã ɖem be Mawu Fiaɖuƒea koe akpɔ amegbetɔwo ƒe kuxiwo katã gbɔ o. Alakpasubɔsubɔhawoe dea nu dunya me, eye wodea mama woƒe hameviwo dome. Gake esi míawo míedea akpa aɖeke dzi o ta la, mí katã míewɔa ɖeka le xexea me godoo.—1 Petro 2:17.\n4. (a) Aleke míewɔ nya be akpa aɖeke dzi mademade ava sesẽ na mí? (b) Nu ka tae wòle be míabla ali dzi fifia be míagade akpa aɖeke dzi gbeɖe o?\n4 Ðewohĩ amewo meɖea fu na mí fifia ne míegbe be míade nu dunya me o. Gake zi ale si Satana ƒe nuɖoanyia ƒe nuwuwu le aƒe tum la, zi nenemae akpa aɖeke dzi mademade asesẽ na míi. Egbea gɔ̃ hã ame geɖe “melɔ̃na ɖe ɖoɖo aɖeke dzi o,” wonye “totrilawo,” eye fuléle si le wo dome la nu agava sẽ ɖe edzi. (2 Timoteo 3:3, 4) ‘Xexea me agamagbalẽe wònye,’ eya ta dunyawo trɔ kpata le xexea ƒe akpa aɖewo eye wògblẽ nu le mía nɔvi aɖewo ŋu. Ele be míabla ali dzi fifia ale be ne nɔnɔmeawo va le sesẽm gɔ̃ hã la, míade akpa aɖeke dzi gbeɖe o. Mina míadzro nu ene siwo míate ŋu awɔ atsɔ adzra ɖo me.\nBU AMEGBETƆWO ƑE DZIÐUÐUWO ABE ALE SI YEHOWA BUA WOE ENE\n5. Aleke Yehowa bua amegbetɔwo ƒe dziɖuɖuwoe?\n5 Nu siwo míawɔ fifia atsɔ adzra ɖo dometɔ ɖekae nye be míabu amegbetɔwo ƒe dziɖuɖuwo abe ale si Yehowa bua woe ene. Yehowa mewɔ amegbetɔwo be woaɖu wo nɔvi amegbetɔwo dzi o. (Yeremiya 10:23) Ebua mí katã abe ƒome gã ɖeka ene. Gake amegbetɔwo ƒe fiaɖuƒewo de mama amewo me le esi wobu woƒe dukɔa be enyo wu bubuawo ta. Ne edze abe dziɖuɖu aɖewo nyo ene gɔ̃ hã la, womate ŋu akpɔ kuxiwo katã gbɔ o. Gakpe ɖe eŋu la, wozu Mawu Fiaɖuƒe si dze dziɖuɖu gɔme le ƒe 1914 me la ƒe futɔwo. Eteƒe madidi o, Mawu Fiaɖuƒea agbã amegbetɔwo ƒe dziɖuɖuwo katã.—Xlẽ Psalmo 2:2, 7-9.\nDzra ɖo fifia be nàgade akpa aɖeke dzi le dunyawo me gbeɖe o\n6. Aleke wòle be míawɔ nu ɖe ŋusẽtɔwo ŋu?\n6 Nu si tae Mawu ɖe mɔ na amegbetɔwo ƒe dziɖuɖuwoe nye be wonana dua me fana eye nuwo nɔa ɖoɖo nu vie. Esia kpena ɖe mía ŋu míeɖea gbeƒã Mawu Fiaɖuƒe ŋuti nya nyuia. (Romatɔwo 13:3, 4) Mawu gblɔ be míado gbe ɖa ɖe ŋusẽtɔwo ta ale be míate ŋu asubɔ ye le tomefafa me. (1 Timoteo 2:1, 2) Ne amewo mewɔ nu ɖe mía ŋu nyuie o la, míate ŋu abia kpekpeɖeŋu tso setɔwo gbɔ. Ema tututue Paulo wɔ. (Dɔwɔwɔwo 25:11) Togbɔ be Biblia gblɔ be Satana le ŋusẽ kpɔm ɖe amegbetɔwo ƒe dziɖuɖuwo dzi hã la, megblɔ gbeɖe be ele dziɖuɖumegã ɖe sia ɖe dom abe sɔ ene o. (Luka 4:5, 6) Eya ta mele be míafia asi dziɖula aɖeke be Abosam ye le nu ɖom nɛ o. Biblia gblɔ be míagadzu amewo o.—Tito 3:1, 2.\n7. Susu kae wòle be míaɖe aƒu gbe?\n7 Ne míeɖoa to Mawu la, mele be míado vivi ɖe dunyahela alo dunyaheha aɖeke ŋu o, ne woƒe susu le nane ŋu ate ŋu ade mía dzi gɔ̃ hã, elabe ‘lã maɖumaɖua wometsɔa aɖu kanɛ o.’ Tsɔe be dziɖuɖu aɖe na dumevi siwo dome Yehowa Ðasefowo hã le, le fu kpem vevie, eye amewo dze aglã ɖe eŋu. Màkpe asi ɖe aglãdzela mawo ŋu ya o, gake ɖe wòanɔ wɔwɔm na wò be wo tɔ dzɔ eye nàdi be wòadze edzi na woa? (Efesotɔwo 2:2) Ne míedi be míade akpa aɖe dzi o la, ke mele be míasusui be akpa ɖeka tɔ dzɔ alo be enyo wu kemɛa o. Esia adze ƒãa le míaƒe nyagbɔgblɔ kple nuwɔna me.\n‘DZE AYE’ GAKE NA ‘ŊUWÒ NADZA’\n8. Ne akpa aɖeke dzi mademade va le sesẽm na mí la, aleke ‘míadze aye,’ evɔ ‘mía ŋu nadza’?\n8 Nu evelia si akpe ɖe mía ŋu be míade akpa aɖeke dzi o ye nye be ‘míadze aye abe dawo ene, eye míadza abe ahɔnɛwo ene.’ (Xlẽ Mateo 10:16, 17.) ‘Míedzea aye’ nenye be míebua nɔnɔme sesẽ siwo ate ŋu ava mía dzi la ŋu do ŋgɔ, elabena ‘dze aʋa ɖi, aʋa mesinɛ o.’ Eye ‘mía ŋu adza’ nenye be míede akpa aɖeke dzi ne nɔnɔme sesẽawo va o. Mina míadzro nɔnɔme siwo míate ŋu ado goe dometɔ aɖewo kple ale si míawɔ nuteƒe na Mawu Fiaɖuƒea me.\n9. Nu ka ŋue wòle be míaɖɔ ŋu ɖo le ne míele dze ɖom kple amewo?\n9 Dzeɖoɖowo. Ele be míakpɔ nyuie ne amewo le dze ɖom tso dunyawo ŋu. Le kpɔɖeŋu me, ne míele ɖase ɖim na amewo tso Mawu Fiaɖuƒea ŋu la, mele be míagblɔ be míeda asi ɖe dunyaheha alo dumegã aɖe ƒe susuwo dzi loo, alo míeda asi ɖe edzi o. Le esi teƒe be nànɔ nu siwo amegbetɔwo ƒe dziɖuɖuwo di be yewoawɔ atsɔ akpɔ kuxiwo gbɔ gblɔm la, zã Biblia nàtsɔ aɖe ale si Mawu Fiaɖuƒea akpɔ míaƒe kuxiwo gbɔ keŋkeŋ la me boŋ. Ne amewo le nya hem le ŋutsu kple ŋutsu alo nyɔnu kple nyɔnu ƒe srɔ̃ɖeɖe, fuɖeɖe alo esiawo tɔgbi ŋu la, gblɔ nu si Mawu ƒe Nya la fia tso nya siawo ŋu kple ale si nèdzea agbagba be yeawɔ wo dzii la na wo. Ne ame aɖe le tɔ tem ɖe edzi be ele be woate fli ɖe se aɖewo me alo atrɔ wo la, mele be míade nu eme o.\nTsɔ nya siwo nèsena la sɔ kple “nya siwo le blibo” siwo le Biblia me\n10. Nu kae míawɔ be nya siwo míexlẽna alo sena to nyakakamɔnuwo dzi la nagana míava nɔ nu dem dunya me o?\n10 Nyakakamɔnuwo. Ɣeaɖewoɣi wogblɔa nyadzɔdzɔwo wòdea akpa ɖeka dzi. Vevietɔ le dukɔ siwo me dziɖuɖua ɖoa nu na nyadzɔdzɔgblɔlawo la me. Ele be míakpɔ nyuie be míaƒe susu nagawɔ ɖeka kple wo tɔ o. Le kpɔɖeŋu me, bia ɖokuiwò be, ‘Ðe melɔ̃a toɖoɖo nyadzɔdzɔgblɔla aɖe le esi nya siwo wògblɔna tso dunyahehe ŋu sɔna nam ta?’ Mèganɔ television dzi wɔna siwo dea akpa ɖeka dzi kpɔm alo anɔ nyadzɔdzɔgbalẽ siwo le alea xlẽm o, be nàgava de akpa aɖe dzi o. Ke boŋ tia esiwo medea akpa aɖeke dzi o. Azɔ hã, tsɔ nya siwo nèsena la sɔ kple “nya siwo le blibo” siwo le Biblia me.—2 Timoteo 1:13.\n11. Ne nunɔamesiwo nye nu vevitɔ na mí la, aleke esia ate ŋu ana wòasesẽ na mí be míaɖe nu le dunyawo me?\n11 Ŋutilãmenudidi vivivo. Ne ga kple nunɔamesiwo va zu nu vevitɔ na mí le agbe me la, ate ŋu ana wòasesẽ na mí be míaɖe nu le dunyawo me. Le ƒe 1970 megbe la, wogblẽ Ðasefo geɖe siwo le Malawi ƒe nunɔamesiwo katã dome le esi wogbe be yewomade dunyahehawo dzi o ta. Nublanuitɔe la, esesẽ na wo dometɔ ʋɛ aɖewo be woaɖe asi le dzidzemegbe si wonɔ va yi ŋu. Nɔvinyɔnu aɖe si ŋkɔe nye Ruth gblɔ be: “Esi míesi yi dukɔ bubuwo me la, agbea va sesẽ na mí le sitsoƒesaɖawo me, si wɔe be nɔvi aɖewo na ta eye woɖo dunyaheha me hetrɔ yi aƒe be woakpɔ gbɔdzɔe.” Gake menye aleae Mawu ƒe amewo dometɔ akpa gãtɔ le o. Ne woɖo hiã me alo amewo gblẽ woƒe nunɔamesiwo katã dome hã la, womedea akpa aɖeke dzi gbeɖe o.—Hebritɔwo 10:34.\n12, 13. (a) Aleke Yehowa bua amegbetɔwoe? (b) Aleke míawɔ anya nenye be dukɔ si me míetso na míele mía ɖokui dom ɖe dzi?\n12 Dàda. Wogblɔna be ‘wometsɔa miasi fiaa ame de o,’ eya ta afi si míetso ate ŋu ana dadagbɔgbɔ naɖo mía me. Gake Yehowa ya mebua ame ƒomevi aɖewo be wonyo wu bubuwo o. Mí katã míesɔ le eŋkume. Ðe Yehowa ɖoe koŋ wɔ míaƒe ŋutigbalẽwo vovovo be wòanya kpɔ na ŋku. Medi be míaƒe dekɔnuwo nakpe ŋu na mí o. Eye medi hã be míabui be míenyo wu ame bubuwo o.—Romatɔwo 10:12.\n13 Mele be wòawɔ na mí be mía detɔwo alo míaƒe dukɔa nyo wu bubuawo gbeɖe o. Ne míebunɛ nenema la, ana míava nɔ akpa aɖe dzi dem. Esia dzɔ le ƒe alafa gbãtɔ me. Kristotɔ Hebrigbe dola aɖewo menɔ nu wɔm ɖe ahosi siwo nye Helagbe dolawo ŋu nyuie o. (Dɔwɔwɔwo 6:1) Ke aleke míawɔ anya ne dadagbɔgbɔ le mía me ɖom? Ne nɔvi si tso du alo dukɔ bubu me do susu aɖe ɖa la, ɖe nègblɔna na ɖokuiwò be, ‘Afi kae ame sia tso hafi be yeava ɖo nu na mí?’ hegbea eƒe susua? Ekema mina míaɖo ŋku nuxlɔ̃ame sia dzi be: “Mitsɔ ɖokuibɔbɔ bu ame bubuwo be wonye gã wu mi.”—Filipitɔwo 2:3.\nYEHOWA ADO ŊUSẼ WÒ\n14. Aleke gbedodoɖa ɖea vi na míi, eye Biblia me kpɔɖeŋu kae ɖo kpe esia dzi?\n14 Nu etɔ̃lia si akpe ɖe mía ŋu be míade akpa aɖeke dzi o ye nye be míaɖo ŋu ɖe Yehowa ŋu. Eya ta do gbe ɖa nàbia gbɔgbɔ kɔkɔea be wòakpe ɖe ŋuwò nàgbɔ dzi ɖi ahaɖu ɖokuiwò dzi. Nɔnɔme siawo akpe ɖe ŋuwò nenye be dziɖuɖumegãwo le nu fitifiti alo nu madzɔmadzɔ wɔm. Bia Yehowa ne wòana nunya wò ale be nàte ŋu ade dzesi nu siwo me wòasesẽ na wò le be nànɔ eƒe akpa dzi. Eye biae ne wòakpe ɖe ŋuwò nàwɔ nu si sɔ. (Yakobo 1:5) Woate ŋu ade wò gaxɔ me alo ahe to bubu aɖe na wò le nuteƒewɔwɔ na Yehowa ta. Ne edzɔ alea la, do gbe ɖa nàbia dzideƒo ale be nàte ŋu aɖe nu si ta mèdea akpa aɖeke dzi le dunyawo me o la me nyuie. Ka ɖe edzi be Yehowa ado ŋusẽ wò nàdo dzi.—Xlẽ Dɔwɔwɔwo 4:27-31.\nLé Biblia ƒe kpukpui siwo akpe ɖe ŋuwò be màde akpa aɖeke dzi o kple esiwo ku ɖe xexe yeyea ŋu la ɖe susu me\n15. Aleke Biblia ate ŋu akpe ɖe ŋuwò be màde akpa aɖeke dzi o? (Kpɔ aɖaka si nye “ Mawu Ƒe Nya La Do Ŋusẽ Wo” hã.)\n15 Yehowa na Biblia mí be wòado ŋusẽ mí. Eya ta nɔ ŋugble dem le ŋɔŋlɔ siwo akpe ɖe ŋuwò be màde akpa aɖeke dzi gbeɖe o la ŋu. Lé ŋɔŋlɔ mawo ɖe susu me ale be nàte ŋu aɖo ŋku wo dzi ne Biblia mele asiwò le afi si nèle o gɔ̃ hã. Biblia ate ŋu ado ŋusẽ wò be nànɔ mɔ kpɔm na Mawu ƒe ŋugbedodowo vevie. Mɔkpɔkpɔ sia ana nàdo dzi le yometiti me. (Romatɔwo 8:25) Tia mawunyakpukpui siwo ku ɖe nu siwo wɔwɔ ado dzidzɔ na wò le xexe yeyea me ŋu, eye nànɔ ɖokuiwò kpɔm le afi ma.\nSRƆ̃ YEHOWA SUBƆLA WƆNUTEƑEWO ƑE KPƆÐEŊU\n16, 17. Nu kae míate ŋu asrɔ̃ tso Mawu subɔla wɔnuteƒe siwo mede akpa aɖeke dzi o la gbɔ? (Kpɔ nɔnɔmetata si le nyati sia ƒe gɔmedzedze.)\n16 Nu enelia si akpe ɖe mía ŋu ye nye be míasrɔ̃ Yehowa subɔla wɔnuteƒewo, elabe ‘kpɔɖeŋue nye nyaɖeŋu.’ Nuteƒewɔla siwo le Biblia me dometɔ geɖe lé dzi ɖe ƒo, eye wowɔ tiatia nyuiwo, si kpe ɖe wo ŋu be womede akpa aɖeke dzi o. Bu Sadrak, Mesak kple Abednego, siwo gbe be yewomade ta agu na legba si Babilon fia li anyi o ŋu kpɔ. (Xlẽ Daniel 3:16-18.) Biblia me ŋutinya sia kpena ɖe Ðasefo geɖe ŋu egbea woléa dzi ɖe ƒo hegbena be yewomado gbe na dukɔa ƒe aflaga o. Yesu mede nu dunya alo nya bubu siwo dea mama amewo me la me o. Enyae be yeƒe nusrɔ̃lawo asrɔ̃ nu tso yeƒe kpɔɖeŋu me. Egblɔ be: “Milé dzi ɖe ƒo! Nye la meɖu xexea dzi.”—Yohanes 16:33.\n17 Ðasefo siwo li egbea hã dometɔ akpa gãtɔ medea akpa aɖeke dzi le dunyawo me o. Le wo dometɔ aɖewo gome la, wowɔ fu wo, wolé wo de gaxɔ me, alo wu wo gɔ̃ hã le nuteƒewɔwɔ na Yehowa ta. Woƒe kpɔɖeŋuwo ate ŋu akpe ɖe mía ŋu míalé dzi ɖe ƒo. Nɔviŋutsu aɖe si tso Turkey gblɔ be: “Franz Reiter nye ɖekakpui aɖe si wowu le esi wògbe be yemaɖo Hitler ƒe asrafoha me o ta. Lɛta si wòŋlɔ na nɔa le zã si do ŋgɔ na eƒe ku me la me nyawo ɖee fia be xɔse sẽŋu nɔ esi eye wòka ɖe Yehowa dzi vevie, eye nye hã medi be masrɔ̃ eƒe kpɔɖeŋu ne medo go dodokpɔ ma tɔgbi.” —Kpɔ dzesidenya la.\n18, 19. (a) Aleke hamea me tɔwo ate ŋu akpe ɖe ŋuwòe? (b) Nu kae nèɖo kplikpaa be yeawɔ?\n18 Nɔvi siwo le hamea me hã ate ŋu akpe ɖe ŋuwò be màde akpa aɖeke dzi le dunyawo me o. Bia kpekpeɖeŋu tso hamemetsitsiwo gbɔ ne esia le sesẽm na wò. Woate ŋu aɖo aɖaŋu nyuiwo na wò tso Biblia me. Eye nɔviwo hã ate ŋu ade dzi ƒo na wò ne wonya nu siwo me tom nèle. Gblɔe na wo be woaɖo ŋku dziwò le gbedodoɖa me. Esi wònye be ‘ɖusi klɔa mia, eye mia klɔa ɖusi’ ta la, ele be wò hã nàkpe ɖe nɔviwo ŋu ahado gbe ɖa ɖe wo ta. (Mateo 7:12) Be nàkpɔ nɔvi siwo le gaxɔ me ƒe ŋkɔwo la, ʋu nyati si nye “Yehowa Ðasefo Siwo Wolé De Ga Ðe Woƒe Xɔse Ta—Le Du Vovovowo Me” le jw.org; àkpɔe le NYADZƆDZƆWO > SENYAWO te. Yɔ wo dometɔ aɖewo ƒe ŋkɔwo le wò gbedodoɖawo me nàbia Yehowa be wòakpe ɖe wo ŋu woalé dzi ɖe ƒo ahayi edzi awɔ nuteƒe nɛ.—Efesotɔwo 6:19, 20.\n19 Esi míele nuwuwua gogom la, míakpɔ mɔ be dziɖuɖuwo ate ŋu azi mía dzi vevie be míanɔ yewoƒe akpa dzi. Esia tae wòle vevie be míadzra ɖo fifia be míagade akpa aɖeke dzi le dunyawo me o!\n^  (memama 1) Dziɖuɖuwo ŋue Yesu nɔ nu ƒom tsoe esi wòyɔ Kaisaro. Ɣemaɣi la, Kaisaro ye nye dziɖula si kpɔ ŋusẽ wu.\n^  (memama 17) Kpɔ Proclaimers (Prédicateurs) gbalẽa ƒe axa 662, kple aɖaka si nye “Ebu Eƒe Agbe Le Nuteƒewɔwɔ Na Mawu Ta” le Mawu Fiaɖuƒea Le Dzi Ðum! gbalẽa ƒe ta 14 lia me.\nMAWU ƑE NYA LA Do Ŋusẽ Wo\n“Ŋugbledede le Lododowo 27:11, Mateo 26:52 kple Yohanes 13:35 ŋu do ŋusẽm meɖoe kplikpaa be nyemawɔ asrafodɔ o. Mawunyakpukpui siawo kpe ɖe ŋunye melé ɖokuinye kpoo esime wonɔ ʋɔnu drɔ̃mem.”—Andriy, si tso Ukraine.\n“Le dodokpɔ sesẽwo me la, nya siwo le Yesaya 2:4 ye ʋãm nyemede akpa aɖeke dzi o. Menɔ xexe yeye si me ŋutifafa anɔ, esime ame aɖeke magatsɔ yi ɖe nɔvia ŋu o la kpɔm le susu me.”—Wilmer, si tso Colombia.\nMíedea akpa aɖeke dzi le dunyawo me o: Esia fia be míedea nu xexe sia ƒe dunyawo loo alo aʋawɔnyawo me o, elabena Mawu Fiaɖuƒea ƒe akpa dzie míele


Ðe Subɔsubɔhawo Katã Dea Bubu Mawu Ŋua? Subɔsubɔha Kae Nye Vavãtɔ? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mazatec (Huautla) Mizo Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Venda Vietnamese Wayuunaiki Xhosa Yoruba Zande Zapotec (Isthmus) Zulu\nÐe subɔsubɔhawo katã dea bubu Mawu ŋua?\nNe èse nu siwo le dzɔdzɔm le xexea me la, ɖewohĩ àde dzesii be amewo wɔa nu tovowo le mawusubɔsubɔ ƒe ŋkɔ me. Menye subɔsubɔhawo katãe dzea Mawu ŋu o. (Mateo 7:15) Le nyateƒe me la, wokplɔ ameƒomea me tɔ akpa gãtɔ trae.—Xlẽ 1 Yohanes 5:19.\nKe hã Mawu dea dzesi anukwaretɔ siwo lɔ̃ nyui kple nyateƒe. (Yohanes 4:23) Mawu le ame siawo kpem be woava srɔ̃ nyateƒe si le yeƒe Nya, Biblia la me.—Xlẽ 1 Timoteo 2:3-5.\nAleke nàwɔ ade dzesi subɔsubɔha vavãtɔ?\nYehowa Mawu le nyateƒea fiam subɔsubɔha vovovo me tɔwo; ele nu fiam wo hã be woalɔ̃ wo nɔewo, eye wòto esia dzi le wo nu ƒom ƒu ɖekae. (Mixa 4:2, 3) Eya ta àte ŋu ade dzesi subɔsubɔha vavã me tɔwo bɔbɔe, elabena wotsɔa ɖe le eme na wo nɔewo.—Xlẽ Yohanes 13:35.\nYehowa Mawu na ame ƒomevi vovovowo le ɖeka wɔm le tadedeagu vavãtɔ me.—Psalmo 133:1\nSubɔsubɔha vavã me tɔwo xɔ Biblia dzi se, eye wonɔa agbe ɖe eƒe nufiafiawo nu. (2 Timoteo 3:16) Wodea bubu Mawu ƒe ŋkɔa hã ŋu. (Psalm 83:19) Woɖea gbeƒã Mawu Fiaɖuƒea be eya koe ate ŋu akpɔ amegbetɔwo ƒe kuxiwo gbɔ. (Daniel 2:44) Wowɔa nyui na wo haviwo abe ale si Yesu wɔe ene, eye wotoa esia wɔwɔ me nana woƒe ‘kekelia klẽna.’ (Mateo 5:16) Eya ta woate ŋu ade dzesi Kristotɔ vavãwo bɔbɔe, elabena woyia woƒe aƒelikawo ƒe aƒewo me be yewoagblɔ Mawu Fiaɖuƒe ŋuti nya nyuia na wo.—Xlẽ Mateo 24:14; Dɔwɔwɔwo 5:42; 20:20.


Wotu Takpexɔ Yeye Ðe Amazon-vewo Me\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Catalan Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fante Finnish Franse Ga Galician Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Kongo Korean Krio Lithuanian Malagasy Malay Malayalam Mingrelian Nahuatl (Central) Nahuatl (Huasteca) Norwegian Oromo Persian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Urdu Uzbek Uzbek (Roman) Valencian Welsh Xhosa Zapotec (Isthmus) Zulu\nYehowa Ðasefowo tu Takpexɔ nyakpɔ aɖe ɖe Amazon-vewo me. Anyigba agbleka 128 si dzi wotu takpexɔa ɖo le Manaus, si nye du aɖe le Brazil ƒe dziehe me la ƒe akpa gãtɔ nye avewo sɔŋ. Xevi dɔlɔbɔ nyakpɔ vovovowo nɔa xɔxlɔ̃m le Braziltɔwo ƒe ati nyakpɔ siwo woyɔna be cupuaçu kple ati bubuwo tame. Nu ka tae wònye afi siae woatu Takpexɔa ɖo?\nManaus-du si didi tso Amazon-tɔsisia ƒe azizã nu gbɔ abe kilometa 1,450 ene la me tɔwo ade ame miliɔn eve kloe. Ðasefo 7,000 siwo le Manaus kple eƒe nutowo me kpakple esiwo le Amazon-tɔsisia ƒe nutowo me la woe azã takpexɔ yeye sia. Du si le didiƒe wue nye São Gabriel da Cachoeira, ele Manaus ƒe ɣetoɖoƒe eye wòdidi tso takpekpewɔƒea gbɔ kilometa 800 kple edzivɔwo. Ðasefo aɖewo nɔa tɔdziʋu me ŋkeke etɔ̃ hafi tea ŋu vaa takpekpe le afi sia!\nTakpexɔ sia tutu le Amazon ƒe nuto sia me menye dɔ fenu kura o. Ehiã be woalɔ xɔtunu gago 13 kple meli tso Santos habɔ si le São Paulo ato Brazil ƒuta ava ɖo Amazon Tɔsisia nu hafi alɔ wo ayi dɔa wɔƒe.\nTakpekpewɔƒe yeye siae nye takpexɔ 27 lia si wotu le Brazil. Ame 1,956 ye de takpexɔa nu ʋuʋu ƒe wɔnawo teƒe le Kwasiɖa, May 4, 2014. Dzi dzɔ vavalawo dometɔ geɖe wu gbɔgblɔ, elabe emae nye zi gbãtɔ wode takpekpe le takpexɔ me.\nVavalawo te ŋu se nuƒolawo ƒe nyawo eye wote ŋu kpɔ wo hã. Esia nye tɔtrɔ dodzidzɔname aɖe. Elabe tsã la, wowɔa takpekpewo le dutoƒo afi siwo vavala akpa gãtɔ metea ŋu kpɔa nuƒolanɔƒea kaka woahayi nuƒolawo kpɔ ge o. Ðasefo aɖe gblɔ be, “Mede takpekpe ƒe geɖe, gake nyemete ŋu kpɔ Biblia ƒe drama wɔlawo ŋutɔ kpɔ o; ɖeko mesea woƒe gbe.” Fifia ame sia ame tea ŋu kpɔa nuƒolanɔƒea nyuie.


GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Ukrainian\nGAFLO, hɛ, kple gatsie ame geɖe zãna tsɔ ɖua nui. Ame bubuwo, abe amesiwo tsi ɖe Ɣedzeƒedukɔwo me ene, zãa nuɖuti eve tsɔ ɖua nui. Gake nuɖuɖu aɖewo li siwo ame aɖewo gblɔna be wovivina wu ne woɖui kple asi ŋutɔŋutɔ. Bu tsitsinga, koklolã, botokoe, koklozi tɔtɔe, kple akpɔnɔ si me wode nui ŋu kpɔ.\nKe detsi ya ɖe? Àkplɔe kple asia? Ðewohĩ àgblɔ be ‘manya wɔ o ɖe!’ ‘Aleke detsi tsroloe si xɔ dzo atɔ ɖe asiƒome na amee.’ Le Afrika-dukɔ geɖe me la, asi tsɔtsɔ kplɔ detsii ma amewo abe alesi nuɖuti tsɔtsɔ ɖu nui le bɔbɔe na Asiatɔwoe ene. Na míaƒo nu tso Ghanatɔwo ƒe nuɖuɖu aɖe kple eɖuɖu gatsi mazãmazãe, si doa dzidzɔ na ame ŋutɔ la ŋu na wò.\nFufu Kple Azidetsi\nAbladzo, si nye atikutsetse aɖe si le abe akɔɖu ene, kpakple agbeli, si nye nuku aɖe si ɖona, si ƒe agble wodena le anyigba xɔdzowo dzi le xexeame godoo lae woɖana tsɔ toa fufui. Woklẽa abladzo kple agbelia, klɔnɛ, heɖanɛ wòbina. Ne ebi la, wotsyɔnɛ hetsɔa tati tonɛ le to me wòmena. Ne wotoe wòme bɔbɔ nyuie la, woɖenɛ dea agba me.\nAzitutu, ʋulã, alo tɔmelã, tomatos, sabala, atadi, kple detsiƒonu bubuwoe wotsɔna ƒoa azidetsii. Wofiea tsi ʋulã alo tɔmelãa, hekɔa azitutua kple tsi ɖe edzi emegbe. Wotua detsiƒonuwo kɔna ɖe detsia me, blunɛ, heɖea asi le eŋu wòbina. Ne detsia bi la, wokunɛ dzodzoe ɖe fufu si woɖe ɖe agbaa me la dzi.\nFifia si woɖa nuɖuɖu vivi sia na wò vɔ la, aleke nàwɔ akae kple asi ami? Eŋu nyanya koe hiã.\nGake gbã la, ele be nàklɔ asi nyuie. Emegbe ƒo wò nuɖusibidɛwo ɖe detsia me. Gake kpɔ nyuie! Ne mènya eŋu o la, detsia ate ŋu amè wò!\nAzɔ zã wò degblefetsu, mɔfiasi, domesi, kple asigɛdosi nàtsɔ ka fufua. Nyrɔe ɖe detsia me, eye nàte degblefetsu ɖe edzi vie be do vi aɖe naɖe ɖe eme si me detsi vi aɖe axa ɖo.\nAzɔ kɔe ɖe dzi. Ne èkɔe gbɔnae la, bi alɔnu kple asibidɛawo do ɖe nu gbɔ nàkpɔ egbɔ be yemena asibidɛawo yi yame wu alɔnua o. Esia wɔwɔ ana be detsia manɔ tsatsam le wò asi ŋu ava do ɖe wò abɔkuglui nu o.\nBi ta ɖe anyi vie, eye ne asia ɖo nua gbɔ la, zã domesia kple asigɛdosia tsɔ tutu fufua kple detsia de numee. Ele nuwò vivi ge ŋutɔ, gake gakpɔ nyuie fifia hã. Ðewohĩ fifiae nèle atadi hã ƒe veve se ge, elabena zi geɖe la, atadi sua Ghanatɔwo ƒe nuɖuɖuwo nyuie!\nAleae nèle ewɔ gee ʋuu ami fufua wòavɔ. Gake ɖe nèle detsiƒonu bubuawo, abe lã ene ya ɖu ge vovoe, womekaa wo kpena ɖe fufua ŋu mina ɖekae o. Eye ne detsia ƒe ɖe susɔ la, àte ŋu atsɔ asi akplɔe wòavɔ.\nAsi Tsɔtsɔ Ðu Nui\nGhanatɔ aɖewo gblɔna be yewodi be yewoawɔ sidzenu vevi atɔ̃awo ŋudɔ le nu ɖuɖu me. Àse nuɖuɖua ŋkɔ ahase eƒe ʋeʋẽ ne wole eɖam. Àkpɔe ahaɖɔe kpɔ ne èle eɖum. Gake be sidzenu atɔ̃lia nawɔ dɔ la, ele be nàka asi eŋu.\nAfika kee nèɖatso o, kakaɖedzi ate ŋu anɔ asiwò be mía Wɔla, Yehowa Mawu, tsɔ ɖe le eme na ‘ameƒomeviwo katã.’ (Timoteo I, 2:4) Esia ɖe mɔ ɖe dekɔnu vovovo ŋu le ameƒomea me. Eye ne detsikpɔkplɔ gatsi mazãmazãe mema wò o hã la, àkpɔe be enye nuɖuɖumɔnu nyui aɖe si doa dzidzɔ na ame.\nƉoe Ɖe Amewo Ɖoe Ɖe Amewo Nu Ðuɖu Gatsi Mazãmazãe\ng03 4/8 axa 23-25


Eliya: Ewɔ Na Wò Kpɔ Be Ye Ðeɖe Yetsi Anyia? | Fia Nu Viwòwo\nKpɔ ɖevi sue ma le nɔnɔmetataa me ɖa. Edze abe wogblẽe ɖi eye wòle vɔvɔ̃m ene. Nenemae? Ðe wòwɔ na wò nenema kpɔa?— Ewɔna na mí katã nenema ɣeaɖewoɣi. Biblia ƒo nu tso Yehowa xɔlɔ̃ aɖewo siwo wòwɔ na be wogblẽ yewo ɖeɖe ɖi eye vɔvɔ̃ ɖo wo la ŋu. Wo dometɔ ɖeka ŋkɔe nye Eliya. Na míasrɔ̃ nu tso eŋu.\nIzebel di be yeawu Eliya\nEliya nɔ anyi le Israel gbe aɖe gbe ʋĩ ke hafi wova dzi Yesu. Israel-fia Axab gbe be yemasubɔ Mawu vavã Yehowa o. Axab kple srɔ̃a Izebel nɔ alakpamawu Baal subɔm. Eya ta Israel-vi gbogbo aɖewo hã va nɔ Baal subɔm. Fianyɔnu Izebel ɖoe koŋ be yeawu Eliya kple ame siwo katã subɔa Yehowa. Ènya nu si Eliya wɔa?—\nEliya si dzo! Eyi teƒe didi aɖe le gbedadaƒo eye wòva be ɖe agado aɖe me. Nu ka tae Eliya va be ɖe afi ma?— Nyateƒee, enɔ vɔvɔ̃m. Gake mele be Eliya navɔ̃ hafi o. Nu ka tae? Elabena enya be Yehowa akpe ɖe ye ŋu. Yehowa na Eliya kpɔ ale si gbegbe ŋusẽ le esi la va yi. Gbe ɖeka la, Yehowa na dzo ge tso dziƒo esi Eliya do gbe ɖa nɛ. Eya ta Yehowa agate ŋu akpe ɖe Eliya ŋu fifia hã!\nAleke Yehowa kpe ɖe Eliya ŋui?\nEsi Eliya nɔ agadoa me la, Yehowa biae be: ‘Nu ka wɔm nèle le afi sia?’ Eliya ɖo eŋu be: ‘Nye ɖeka koe gakpɔtɔ le subɔwòm. Nye ɖeka koe tsi anyi, eye mele vɔvɔ̃m be woawum.’ Eliya susu be wowu Yehowa subɔla susɔeawo katã. Gake Yehowa gblɔ na Eliya be: ‘Gbeɖe, menye nyateƒee o. Ame 7,000 li siwo gale subɔyem. Mègavɔ̃ o. Dɔ geɖe li nàwɔ nam!’ Èsusu be nya sia do dzidzɔ na Eliya?—\nNu kae nàte ŋu asrɔ̃ tso nu si dzɔ ɖe Eliya dzi la me?— Mele be wòawɔ na wò be wogblẽ ye ɖeka ɖi eye vɔvɔ̃ naɖo wò o. Xɔlɔ̃ siwo lɔ̃ wò eye wolɔ̃ Yehowa hã le asiwò. Gakpe ɖe eŋu la, ŋusẽ gã aɖe le Yehowa si, eya ta akpe ɖe ŋuwò ɣesiaɣi! Ðe dzi medzɔ wò be womegblẽ wò ɖi kura oa?—\nÐe Israel-vi geɖe subɔ Yehowa le Eliya ƒe ŋkekea mea? Nu kae wosubɔ?\nNu ka tae Eliya si va be ɖe agado me?\nNya kae Yehowa gblɔ na Eliya?\nNu kae míate ŋu asrɔ̃ tso nu si dzɔ ɖe Eliya dzi la me?


Ðe Míehiã Mesia Aɖea?\nGbetakpɔxɔ—Tata Si Míesrɔ̃na | February 15, 2006\nGBE BUBU Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Moore Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nÀNYA bia kpɔ be, “Ðe míehiã na Mesia la?” Ẽ, nunya le eme be nàdi be yeanya ne Mesia la ƒe vava aɖe vi ŋutɔŋutɔ aɖe na ye.\nÐewohĩ amesiwo ƒe nukpɔsusu ŋu nèdea bubui aka ɖe edzi na wò be nya sia ƒe ŋuɖoɖo si me kɔ eye ɖikeke mele eme o ye nye be: Èhiã na Mesia la abe alesi ame bubu ɖesiaɖe hã hiãe ene. Ƒe alafa gbãtɔ me Yudatɔwo ƒe seŋutinunyala bibi aɖe ŋlɔ tso Mesia la ŋu be: “Mawu ƒe ŋugbedodowo katã va zu ‘Ẽ’ le eyama me.” Eyata ame ma te gbe ɖe akpa vevi si Mesia ava wɔ be Wɔlaa ƒe tameɖoɖo be yeayra anyigba dzi dukɔwo katã nava eme la dzi. (Korintotɔwo II, 1:20, Nubabla Yeye La) Mesia la ƒe wɔƒe le vevie ale gbegbe be eƒe vava kple agbenɔnɔ le anyigba dzi koŋ dzie Biblia me nyagblɔɖiwo he susu yii. Le agbalẽ aɖe si ame miliɔn geɖe zã ƒe 70 sɔŋ enye sia me la, Henry H. Halley gblɔ be: “Woŋlɔ Nubabla Xoxoa be wòana amewo nakpɔ mɔ na [Mesia la] ƒe Vava tsɔ dzra mɔ dzi ɖo nɛ.” Gake ɖe eƒe vava le veviea? Nukata wòle be nya sia naka wò?\nNya “Mesia” gɔmee nye “Amesiamina,” eye wòsɔ kple ŋkɔ nyanyɛ “Kristo.” Eva hiã be Amesia si Encyclopædia Britannica, ƒe 1970 tɔ yɔ be “ɖela gãtɔ kekeake,” la nava le atsu kple asi gbãtɔ, Adam kple Xawa, ƒe nugbegblẽwɔwɔ ta. Wowɔ wo wonye ame deblibowo, eye agbe tegbee nɔnɔ le dzidzɔ me le Paradiso me ƒe mɔkpɔkpɔ nɔ wo si, gake wobu mɔkpɔkpɔ ma. Mawudɔla dzeaglã aɖe si wova yɔ be Satana Abosam gblɔ na wo be wo Wɔla ƒe sewo sesẽ akpa, eye be eme anyo na wo wu ne woa ŋutɔwo tso nya me le nusi nye nyui kple vɔ̃ ŋu.—Mose I, 3:1-5.\nSatana Abosam ble Xawa eye wòxɔ alakpanya ma dzi se. Ewɔ abe Adam de asixɔxɔ woa kple srɔ̃a dome ƒomedodoa ŋu wu nuteƒewɔwɔ na Mawu ene, eye wòwɔ ɖeka kplii le aglãdzedze si Abosam nɔ megbe na la me. (Mose I, 3:6; Timoteo I, 2:14) Menye woa ŋutɔwo ɖeɖe ƒe agbe tegbee nɔnɔ le paradiso me ƒe mɔkpɔkpɔ koe bu ɖe wo o. Domenyinu si wogblẽ ɖi na woƒe dzidzimeviwoe nye nuvɔ̃ kple ku si do tso woƒe aglãdzedzea me.—Romatɔwo 5:12.\nMía Wɔla, Yehowa, wɔ ɖoɖo enumake be wòatsɔ aɖɔ aglãdzedze ma me tsonuwo ɖoe. Ele gɔmeɖose si nye agbe ɖe agbe teƒe, si va dze emegbe le Mose ƒe Sea me, ŋudɔ wɔ ge atsɔ adzra eya ŋutɔ kple ameƒomea dome ɖo. (Mose V, 19:21; Yohanes I, 3:8) Gɔmeɖose sia dzi koe wòle be woawɔ ɖo hafi Adam kple Xawa ƒe dzidzimevi maɖifɔwo nate ŋu akpɔ agbe mavɔ le paradisonyigba dzi abe alesi Wɔlaa ɖo tame na ameƒomeae ene. Esia tae wòle be Mesia la nava ɖo.\nEsime Yehowa Mawu nɔ kufia tsom na Abosam la, egblɔ le Biblia me nyagblɔɖi gbãtɔ me be: “Made adikã mia kple nyɔnu la dome, wò dzidzime kple nyɔnu la ƒe dzidzime dome, eya la agbã ta na wò, eye wò la, àɖu afɔkpodzi nɛ.” (Mose I, 3:15) Biblia-nyala aɖe gblɔ be “nya siae nye ŋugbedodo siwo le Ŋɔŋlɔawo me ku ɖe Mesia ŋu dometɔ gbãtɔ.” Biblia-nyala bubu gblɔ be Mesia lae Mawu azã “atsɔ aɖɔ ame gbãtɔawo ƒe nuvɔ̃ me tsonuwo ɖo,” eye wòahe yayrawo vɛ na ameƒomea mlɔeba.—Hebritɔwo 2:14, 15.\nKe hã, ànya de dzesii be amesiwo li egbea ƒe asi metu yayra siwo ŋugbe wodo la haɖe o. Mɔkpɔkpɔ bu ɖe ameƒomea wòwɔ nublanui ale gbegbe. Eyata The World Book Encyclopedia gblɔ be: “Yudatɔ geɖe gale mɔ kpɔm na Mesia la ƒe vava” eye be “ava ɖɔ nuwo ɖo ahana ameawo naɖu woƒe futɔwo dzi.” Gake Biblia ya gblɔ be Mesia la va xoxo. Ðe susu aɖe li si ta wòle be nàxɔ nusi Biblia gblɔ dzi asea? Nyati si kplɔ esia ɖo aɖo nya ma ŋu.\n“Míekpɔ Mesia La”\nNyanyuia Ðo Bolivia Du Siwo Gbɔ Didi Me\nBlema Kpeɖodzi Siwo Li tso Biblia Ƒe Agbalẽ Siwo Dzi Woda Asi Ðo Ŋu\nÐoɖo Hena Mawu Ƒe Tameɖoɖo Me Vava\nNusiwo Le Dziƒo Kple Nusiwo Le Anyigba Dzi Nu Ƒoƒo Ƒu\nZɔzɔ Le Kekeli Si Le Kɔkɔm Ðe Edzi Ðaa Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2006\nGBETAKPƆXƆ—TATA SI MÍESRƆ̃NA February 15, 2006


Luka 11 | Biblia Le Internet Dzi | Xexe Yeye Gɔmeɖeɖe\nAle si míado gbe ɖa (1-13)\nGbɔgbɔ vɔ̃wo nyanya to Mawu ƒe asibidɛ dzi (14-23)\nGbɔgbɔ vɔ̃ la trɔ gbɔ (24-26)\nDzidzɔ vavãtɔ (27, 28)\nYona ƒe dzesi la (29-32)\nAmeti la ƒe akaɖi (33-36)\nBaba na subɔsubɔhakplɔla alakpanuwɔlawo (37-54)\n11 Gbe ɖeka Yesu le gbe dom ɖa le teƒe aɖe, eye esi wòwu enu la, eƒe nusrɔ̃lawo dometɔ ɖeka gblɔ nɛ be: “Aƒetɔ, fia gbedodoɖa mí abe ale si Yohanes hã fia eƒe nusrɔ̃lawoe ene.” 2 Eya ta egblɔ na wo be: “Ne miele gbe dom ɖa la, migblɔ be: ‘Fofo, wò ŋkɔ ŋuti nakɔ.+ Wò Fiaɖuƒe nava.+ 3 Na abolo si asu mía nu gbe sia gbe la mí.+ 4 Eye tsɔ míaƒe nu vɔ̃wo ke mí,+ elabena míawo ŋutɔwo hã míetsɔna kea ame sia ame si nyi fe le mía ŋu;+ eye mègakplɔ mí yi tetekpɔ me o.’”*+ 5 Egblɔ na wo be: “Le kpɔɖeŋu me, ne xɔlɔ̃ le mia dometɔ aɖe si, eye wòyi egbɔ le zãtiƒe gblɔ nɛ be: ‘Xɔ̃nye, do abolo etɔ̃ nam, 6 elabena xɔ̃nye aɖe tso mɔ dzi va gbɔnye fifi laa, gake naneke mele asinye matsɔ aɖo ekɔme o.’ 7 Ke ame ma aɖo eŋu nɛ tso xɔa me be: ‘Dzudzɔ fuɖeɖe nam. Metu ʋɔa xoxo, eye nye kple vinyewo míemlɔ anyi. Nyemate ŋu afɔ ana naneke wò o.’ 8 Mele egblɔm na mi be: Ne mafɔ ana nanekee le esi wònye exɔlɔ̃ ta o la, afɔ godoo le esi wòle ebiam atraɖii ta,+ eye wòatsɔ nu siwo hiãe la anɛ. 9 Eya ta mele egblɔm na mi be, minɔ ebiabia dzi,+ eye woana mi; minɔ edidi dzi, eye miakpɔe; minɔ ʋɔƒoƒo dzi, eye woaʋui na mi.+ 10 Elabena ame sia ame si le nu biam la, exɔnɛ;+ ame sia ame si le nu dim la, ekpɔnɛ; eye ame sia ame si le ʋɔ ƒom la, woaʋui nɛ. 11 Le nyateƒe me la, vifofo kae le mia dome si ne via bia tɔmelãe la, wòatsɔ da ade esi ɖe tɔmelã teƒe?+ 12 Alo ne ebia koklozii la, wòatsɔ dziɖegbe* anɛ? 13 Eya ta ne mi ame vɔ̃ɖiwo kura gɔ̃ hã, mienya ale si miana nu nyuiwo mia viwo la, ɖe Fofo si le dziƒo la mana gbɔgbɔ kɔkɔe ame siwo bianɛ la geɖe wu oa?”+ 14 Emegbe enya gbɔgbɔ vɔ̃ aɖe si na ame aɖe zu mumu la do goe le amea me.+ Esi gbɔgbɔ vɔ̃a do le amea me ko la, amea ƒo nu, eye amehawo ƒe mo wɔ yaa.+ 15 Ke wo dometɔ aɖewo gblɔ be: “Gbɔgbɔ vɔ̃wo ƒe fia Beelzebul* dzie wòtona nyaa gbɔgbɔ vɔ̃wo.”+ 16 Ke ame bubuwo doe kpɔ hebiae be wòawɔ dzesi+ tso dziƒo yewoakpɔ. 17 Esi wònya woƒe susuwo ta la,+ egblɔ na wo be: “Fiaɖuƒe ɖe sia ɖe si ma ɖe eɖokui ŋu la gbãna, eye aƒe si ma ɖe eɖokui ŋu la gbãna. 18 Nenema kee ne Satana hã ma ɖe eɖokui ŋu ɖe, aleke eƒe fiaɖuƒe awɔ ali ke? Elabena miebe Beelzebul dzie metona nyaa gbɔgbɔ vɔ̃wo doa goe. 19 Ne Beelzebul dzie metona nyaa gbɔgbɔ vɔ̃wo doa goe la, ekema ame ka dzie mia viwo* ya tona nyaa wo doa goe? Esia tae mia viwo adrɔ̃ ʋɔnu mi ɖo. 20 Ke ne Mawu ƒe asibidɛ+ dzie metona nyaa gbɔgbɔ vɔ̃wo doa goe la, ekema Mawu Fiaɖuƒe la ɖi ɖe mi ŋutɔŋutɔ.+ 21 Ne ame sesẽ aɖe kpla eƒe aʋawɔnuwo katã hele eƒe fiasã ŋu dzɔm la, eƒe nunɔamesiwo nɔa dedie. 22 Ke ne ame si sesẽ wui va dze edzi heɖu edzi la, etsɔa eƒe aʋawɔnu blibo si ŋu wòle dzi ɖom ɖo la dzonɛ, eye wòmaa eƒe nu siwo wòlɔ le egbɔ la. 23 Ame si mele dzinye o la, tsi tsitre ɖe ŋunye, eye ame si meƒoa amewo nu ƒu kplim o la kaa wo hlẽna.+ 24 “Ne gbɔgbɔ makɔmakɔ aɖe do go le ame aɖe me la, etsana le teƒe siwo ƒu nɔa gbɔɖemeƒe dim, eye ne mekpɔ ɖeke o la, egblɔna be, ‘Matrɔ ayi nye aƒe si me medzo le la me.’+ 25 Eye ne etrɔ va aƒea me la, ekpɔna be wokplɔ eme heɖo atsyɔ̃ nɛ. 26 Azɔ eyina ɖakplɔa gbɔgbɔ adre bubu siwo vɔ̃ɖi wu eya ŋutɔ la kpena ɖe eɖokui ŋu, eye woyina ɖe eme henɔa afi ma. Eye ame ma ƒe nɔnɔme mlɔetɔwo va gblẽna ɖe edzi wu gbãtɔwo.” 27 Ke esi wòle nya siawo gblɔm la, nyɔnu aɖe do ɣli le ameha la dome gblɔ be: “Dzidzɔtɔe nye nyɔnu si ƒe vidzidɔ me nènɔ kple no si nèno!”+ 28 Ke egblɔ be: “Ao, ke boŋ dzidzɔtɔwoe nye ame siwo le Mawu ƒe nya la sem, eye wole edzi wɔm!”+ 29 Esi amehawo va le ƒu ƒom la, ede asi gbɔgblɔ me be: “Dzidzime vɔ̃ɖie dzidzime sia nye; ele dzesi dim, ke womele dzesi aɖeke na gee o, negbe Yona ƒe dzesi la ko.+ 30 Elabena ale si ko Yona+ zu dzesi na Niniwetɔwoe la, nenema ke Amegbetɔvi la hã anye dzesi na dzidzime siae. 31 Woafɔ anyiehefianyɔnu+ la ɖe tsitre le ʋɔnudɔdrɔ̃ la me kpe ɖe dzidzime sia me tɔwo ŋu, eye wòabu fɔ wo; elabena etso keke anyigba seƒe ke va be yease Salomo ƒe nunyanyawo. Ke kpɔ ɖa, ame si lolo wu Salomo la le afii!+ 32 Niniwetɔwo afɔ le ʋɔnudɔdrɔ̃ la me kpe ɖe dzidzime sia ŋu, eye woabu fɔe; elabena wotrɔ dzi me le nya siwo Yona ɖe gbeƒãe la ta.+ Kpɔ ɖa, ame si lolo wu Yona la le afii! 33 Ame aɖeke mesia akaɖi dana ɖe ɣaɣlaƒe alo kusi* te o, ke edanɛ ɖe akaɖiti dzi boŋ,+ be wòaklẽ na ame siwo vaa aƒea me la. 34 Wò ameti la ƒe akaɖie nye wò ŋku. Ne wò ŋku nɔa nu ɖeka ŋu* la, ekema wò ameti blibo la katã me akɔ, ke ne wò ŋku biãa ŋu* la, wò ameti blibo la katã hã me ado viviti.+ 35 Eya ta kpɔ nyuie be kekeli si le mewò la nagazu viviti o. 36 Eya ta ne wò ameti blibo la me kɔ, eye eƒe akpa aɖeke medo viviti o la, ekema ameti bliboa me akɔ abe ale si akaɖi ƒe keklẽ naa kekeli wòe ene.” 37 Esi wògblɔ nya siawo la, Farisitɔ aɖe kpee be wòava ɖu nu kpli ye. Eya ta eyi, eye wòbɔbɔ nɔ kplɔ̃a ŋu. 38 Ke ewɔ moyaa na Farisitɔ la be meklɔ asi* gbã hafi be yeaɖu nua o.+ 39 Ke Aƒetɔ la gblɔ nɛ be: “Mi Farisitɔwo, mieklɔa kplu kple agba ŋu, ke miaƒe dzi me yɔ fũu kple ŋukeklẽ kpakple vɔɖivɔ̃ɖi.+ 40 Mi movitɔwo! Menye ame si wɔ eŋuti la kee wɔ eme hã oa? 41 Ke mitsɔ nu siwo le eme la nyo dɔme na ame dahewo, eye kpɔ ɖa, nu bubuwo katã ŋu akɔ na mi! 42 Ke baba na mi Farisitɔwo, elabena mienaa ahamɛ kple ƒãglo kpakple amagbe bubuwo katã ƒe ewolia,+ gake mieŋea aɖaba ƒua Mawu ƒe dzɔdzɔenyenye kple eƒe lɔlɔ̃ ya dzi! Ele be miawɔ nu mawo, gake miagaŋe aɖaba aƒu esiawo hã dzi o.+ 43 Baba na mi Farisitɔwo, elabena mielɔ̃a ŋgɔgbezikpuiwo dzi* nɔnɔ le ƒuƒoƒewo eye miedina be amewo nado gbe na yewo le ablɔwo me!*+ 44 Baba na mi, elabena miele abe yɔdo* siwo mele dzedzem nyuie o,+ eye amewo zɔa wo dzi, evɔ womenyana o la ene!” 45 Eya ta ame siwo nya Sea nyuie la dometɔ ɖeka gblɔ nɛ be: “Nufiala, esi nègblɔ nya siawo la, èdzu míawo hãe.” 46 Eye wògblɔ be: “Baba na mi ame siwo nya Sea nyuie la hã, elabena miedoa agba kpekpe siwo manya tsɔ o la na amewo, ke miawo ŋutɔwo mietsɔa miaƒe asibidɛ ɖeka pɛ hã kaa agbaawo ŋu o!+ 47 “Baba na mi, elabena miedzraa nyagblɔɖilawo ƒe yɔdowo* ɖo, evɔ wònye mia tɔgbuiwoe wu wo!+ 48 Nyateƒee, mienye ɖasefowo le mia tɔgbuiwo ƒe nuwɔnawo ŋu, gake mieda asi ɖe wo dzi, elabena ame siawoe wu nyagblɔɖilawo,+ eye miawo miele woƒe yɔdowo dzram ɖo. 49 Esia ta Mawu ƒe nunya gblɔ hã be: ‘Madɔ nyagblɔɖilawo kple apostolowo ɖe wo, woawu wo dometɔ aɖewo eye woati bubuwo yome, 50 bena woabia nyagblɔɖila siwo katã ƒe ʋu wokɔ ɖe anyi tso xexea ƒe gɔmeɖoanyiɣi la tso dzidzime sia si me,+ 51 tso Abel+ ƒe ʋu dzi va se ɖe Zakariya, ame si wowu ŋutasesẽtɔe le vɔsamlekpui la kple xɔ* la dome ƒe ʋu dzi.’+ Ɛ̃, mele egblɔm na mi be: Woabu fɔ dzidzime sia ɖe woƒe ʋu ta. 52 “Baba na mi ame siwo nya Sea nyuie la, elabena mietsɔ sidzedze ƒe safui la dzoe. Miawo ŋutɔwo mieyi ɖe eme o, eye miedina be yewoaxe mɔ na ame siwo le yiyim ɖe eme la hã!”+ 53 Esi wòdo go le afi ma la, agbalẽfialawo kple Farisitɔwo tsi tsitre ɖe eŋu vevie hele nya geɖewo biamee tsɔ le aɖe dem nu me nɛ, 54 eye wole eɖiam, be yewoalée le eƒe nuƒoƒo me.+\n^ Alo, “kpe ɖe mía ŋu be míagana ta le tetekpɔ me o.”\n^ Alo, “akekle, aganɛ.”\n^ Enye ŋkɔ si woyɔna na Satana.\n^ Alo, “nusrɔ̃lawo.”\n^ Alo, “nudokusi.”\n^ Alo “wò ŋku dzi dza.”\n^ Egɔmeɖeɖe tẽe, “wò ŋku vɔ̃ɖi.”\n^ Efia, ame ɖokui ŋuti kɔkɔ le Yudatɔwo ƒe kɔnyinyi nu.\n^ Alo, “bubunɔƒewo.”\n^ Alo, “asiwo me.”\n^ Alo, “ŋkuɖodziyɔdo.”\n^ Alo, “ŋkuɖodziyɔdowo.”


Yesu Le Getsemane-bɔa Me | Biblia Me Ŋutinya\nESI Yesu kple eƒe apostoloawo ɖi tso dziƒoxɔa me la, woyi ɖe Getsemane-bɔa me. Wova afisia kpɔ zi geɖe. Fifia Yesu gblɔ na wo be woanɔ ŋudzɔ ahado gbe ɖa. Eye wòyi ŋgɔ ʋɛ, eye wòtsyɔ mo anyi hedo gbe ɖa.\nEmegbe la, Yesu trɔ va eƒe apostoloawo gbɔ. Nukae nèsusu be wole wɔwɔm? Wodɔ alɔ̃! Yesu gblɔ na wo zi etɔ̃ be woanɔ ŋudzɔ; gake ɣesiaɣi, si wòtrɔ va wo gbɔ la, wonɔ alɔ̃ dɔm. Esi Yesu va zi mamlɛtɔ la, egblɔ be: ‘Gaƒoƒo sia dzie wòle be miadɔ alɔ̃a? Gaƒoƒo la de azɔ be woadem asi na nye futɔwo.’\nLe ɣeyiɣi ma me tututu la, wose ameha gã aɖe ƒe zinyenye. Kpɔ ɖa! Ameawo tsɔ yiwo kple kpowo gbɔnae! Eye wolé akakatiwo ɖe asi be woakpɔ nui. Esi wote ɖe wo ŋu la, ame aɖe do le amehawo dome heva Yesu gbɔ tututu. Egbugbɔ nu nɛ abe alesi nàkpɔe le afisia ene. Ŋutsu lae nye Yuda Iskariot! Nukatae wògbugbɔ nu na Yesu?\nYesu bia be: ‘Yuda, ɖe nètsɔ nugbugbɔ fia yonyeme mɔa?’ Ẽ, nugbugbɔ la nye dzesi. Ena amesiwo kplɔ Yuda ɖo la nya be Yesu, amesi dim wole lae nye esi. Eyata Yesu ƒe futɔwo zɔ ɖe edzi helée. Gake Petro maɖe mɔ woakplɔ Yesu adzoe aʋa mawɔmawɔe o. Eɖe eƒe yi, si wòtsɔ ɖe asi la heda amesi te ɖe eŋu la. Yi la da ŋutsu la ƒe ta ƒu hekpa eƒe nuɖusi me to. Gake Yesu ka asi ŋutsu la ƒe to ŋu eye wònye tre.\nYesu gblɔ na Petro be: ‘Tsɔ wò yi la de eteƒe. Ðe mènya be mate ŋu abia Fofonye be wòanam mawudɔla akpe geɖe be woaɖem oa?’ Ẽ, ate ŋui! Gake Yesu mebia be Mawu naɖo eƒe dɔla aɖeke ɖa o, elabena enya be gamea de be yeƒe futɔwo nalé ye. Eyata ena wokplɔe yii. Na míakpɔ nusi va dzɔ ɖe Yesu dzi azɔ la ɖa.\nMateo 26:36-56; Luka 22:39-53; Yohanes 18:1-12.


Agbemeŋutinya: Mɔnukpɔkpɔ Su Asinye Mewɔ Dɔ Kple Nuteƒewɔlawo | David Sinclair\nGBE BUBU Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAbe Ale si David Sinclair Gblɔe ene\nLE ƑE 1930-awo me la, tɔnye, James Sinclair kple nɔnye, Jessie Sinclair—ʋu yi Bronx, si nye du aɖe si le New York City la me. Wodo go Willie Sneddon, si hã tso Scotland abe woawo ke ene. Miniti ʋɛ aɖewo le woƒe gododo megbe la, wo ame etɔ̃awo nɔ dze ɖom tso woƒe ƒomewo ŋu. Ƒe ʋɛ aɖewo le dzeɖoɖo sia megbee wodzim.\nNɔnye gblɔ na Willie be ɣeyiɣi kpui aɖe do ŋgɔ na Aʋa Gãa la, ye tɔ kple ye fo nyrɔ heno tsi ku esime woƒe tɔdziʋua yi ɖalɔ ƒugɔmebɔmb le Dziehe Ƒua dzi. Willie ɖo eŋu be, “Tɔwò le hell!” Nya sia dze nɔnye kpo. Yehowa Ðasefoe Willie nye. Aleae nɔnye se nu tso Biblia me nyateƒea ŋu zi gbãtɔ.\nWillie kple Liz Sneddon\nNya si Willie gblɔ la ve nɔnye, elabe enyae be ame nyui aɖee ye tɔ nye. Gake Willie gblɔ kpee be, “Ðe wò dzi adze eme ne megblɔ na wò be Yesu hã yi hell esi wòkua?” Nɔnye ɖo ŋku sɔleme si wòdena ƒe nufiafia aɖe si gblɔ be Yesu yi hell eye wofɔe ɖe tsitre le ŋkeke etɔ̃agbe la dzi. Eya ta ebu eŋu be, ‘ne hell nye afi si wowɔa funyafunya ame vɔ̃ɖiwo le la, ke nu ka tae Yesu yi afi ma ɖo?’ Esiae na nɔnye va tsɔ ɖe le nyateƒea me. Ete kpekpeawo dede le Bronx Hamea me eye wòxɔ nyɔnyrɔ le ƒe 1940 me.\nNye kple nɔnye, emegbe nye kple tɔnye\nLe ɣemaɣia, womedea dzi ƒo na dzila Kristotɔwo be woasrɔ̃ Biblia kple wo viwo ale o. Esime menye ɖevi la, tɔnye kpɔa gbɔnye le aƒe me esime danye yia kpekpeawo kple gbeadzi le kwasiɖanuwuwuwo. Ƒe ʋɛ aɖewo megbe la, nye kple tɔnye míewɔa ɖeka kple nɔnye dea kpekpeawo. Nɔnye doa vevie gbeƒãɖeɖe nya nyuia eye esrɔ̃a Biblia kple ɖetsɔlemetɔ geɖe. Ɣeaɖeɣi gɔ̃ hãa, eƒoa eƒe nusrɔ̃vi aɖewo nu ƒu hesrɔ̃a Biblia kpli wo ɖekae le esi wotsɔ wo nɔewo gbɔ ta. Nye kplii míeyia gbeadzi le nye mɔkeɣiwo. To ema dzi la, mesrɔ̃ nu geɖe tso Biblia me eye mesrɔ̃ ale si maɖe eme na ame bubuwo hã.\nEte ɖe dzinye be magblɔ be esime menye ɖevi sue la, nyemekpɔ dzidzɔ ɖe nyateƒea ŋu ale o. Ðeko menɔ eme ko. Gake, esi mexɔ ƒe 12 la, mezu Fiaɖuƒegbeƒãɖela eye medea gbeadzi edziedzi tso ɣemaɣi. Esime mexɔ ƒe 16 la, metsɔ nye agbe ɖe adzɔgbe na Yehowa hexɔ nyɔnyrɔ le July 24, 1954 dzi, le takpekpe aɖe si wowɔ le Toronto, Canada la me.\nSUBƆSUBƆ LE BETEL\nNɔviŋutsu siwo nɔ míaƒe hamea me la dometɔ aɖewo nye Betel-ƒomea me tɔwo alo wowɔ dɔ le afi ma kpɔ. Wokpɔ ŋusẽ nyui ɖe dzinye. Woƒe nuƒoƒo ƒe ŋutete kple ale si woɖea Biblia me nyateƒea me la doa dzidzɔ nam. Togbɔ be nye sukunufialawo di be made yunivɛsiti hãa, nye taɖodzinue nye be maɖawɔ dɔ le Betel. Eya ta, mede asi Betel dɔbiagbalẽa te hetsɔe na le takpekpe ma si wowɔ le Toronto, la me. Megade asi bubu te ake hetsɔe na le takpekpe aɖe si wowɔ le ƒe 1955 me, le Yankee Stadium, New York City. Ema megbe kpuie esime mexɔ ƒe 17 la, wokpem be mava subɔ le Brooklyn Betel le September 19, 1955 dzi. Esi meyi Betel la, wobia tso asinye le ŋkeke evea gbe be mawɔ dɔ le Agbalẽblaƒea, si le 117 Adams Street. Eteƒe medidi o, meva nɔ dɔm wɔm le mɔ̃ si ƒoa agbalẽ si tam wole ƒe axa 32 babla vovovowo nu ƒu ɖekae be mɔ̃ bubu natɔ wo woazu agbalẽ babla ɖeka la ŋu.\nEsi mexɔ ƒe 17 la, medze dɔwɔwɔ gɔme le Brooklyn Betel\nEsi mewɔ dɔ ɣleti ɖeka le Agbalẽblaƒea vɔ la, woɖom ɖe Magazinewo Dzikpɔƒea, le esi menya ale si wotsɔa mɔ̃ ƒoa nyawo ɖe agbalẽ dzi ta. Ɣemaɣia, nɔviŋutsuwo kple nɔvinyɔnuwo ƒoa ame yeye siwo dɔ míaƒe Gbetakpɔxɔ kple Nyɔ! la ƒe adrɛswo ɖe stɛnsil alo ga gbadzɛwo dzi. Le ɣleti ʋɛ aɖewo megbea, meva wɔ dɔ le Agbalẽwo Ðoɖoɖa Dɔwɔƒe. Klaus Jensen, si nye Agbalẽwo Ðoɖoɖa Dɔwɔƒea dzikpɔla ɣemaɣi la biam nenye be malɔ̃ faa awɔ dɔ kple nɔviŋutsu ʋukula, si dea míaƒe agbalẽwo agbatsɔʋu me yina ɖe melidzeƒea be woaɖo wo ɖe mía nɔviwo le xexea me godoo hã. Eye ehiã be míatsɔ magazine siwo wode kotokuwo me ayi posudɔwɔƒea be woaɖo wo ɖe hame siwo le Amerika katã hã. Nɔviŋutsu Jensen gblɔ be dɔ sesẽ wɔwɔ ade nye lãmesẽ dzi. Ɣemaɣi la, nye kpekpeme nɔ abe kilogram 57 pɛ ko ene eye menɔ tsralɛ ŋutɔ. Dɔ sia wɔwɔ na nye lãme va sẽ ɖe edzi. Mekpɔe be nɔviŋutsu Jensen nya nu si nyo nam vavã!\nMagazinewo Dzikpɔƒea wɔa dɔ le hamewo ƒe nudɔdɔwo hã ŋu. Esia na meva srɔ̃ nu tso gbe vovovo siwo me wotaa míaƒe magazinewo ɖo le Brooklyn heɖona ɖe xexea ƒe akpa vovovowo la ŋu. Nyemese nu tso gbe mawo dometɔ geɖe ŋu kpɔ o gake mekpɔ dzidzɔ be woɖoa míaƒe magazine akpeakpewo ɖe keke didiƒe ʋĩi. Nyemenya ɣemaɣi be mɔnukpɔkpɔ ava su asinye mazɔ mɔ ayi teƒe mawo dometɔ geɖe le ƒe aɖewo megbe o.\nNye kple Robert Wallen, Charles Molohan kpakple Don Adams\nLe ƒe 1961 me la, wobia tso asinye be mawɔ dɔ le Gadzikpɔƒe si nɔ Grant Suiter ƒe dzikpɔkpɔ te. Ƒe ʋɛ aɖewo megbe la, Nathan Knorr, si nɔ xexea me katã ƒe dɔa dzi kpɔm ɣemaɣi la yɔm meyi egbɔ le eƒe ɔfis. Egblɔ nam be nɔviŋutsu siwo yele dɔ wɔm kple la dometɔ ɖeka ade Fiaɖuƒe Subɔsubɔ Sukua ɣleti ɖeka, eye emegbe woaɖoe ɖe Subɔsubɔ Dɔdzikpɔƒea. Eya ta, wona meva xɔ ɖe eteƒe be mawɔ dɔ kple Don Adams. Don sia kee nye nɔviŋutsu si metsɔ nye Betel dɔbiagbalẽa na le ƒe 1955 ƒe takpekpea me. Nɔviŋutsu siwo nɔ dɔ wɔm kplii la ƒe ŋkɔwoe nye Robert Wallen kple Charles Molohan. Mí ame enea míewɔ dɔ ɖekae ƒe 50 kple edzivɔ. Dzidzɔ gãe wònye nam be mewɔ dɔ kple nɔviŋutsu nuteƒewɔla siawo!—Ps. 133:1.\nAlɔdzedɔwɔƒe gbãtɔ si mesrã kpɔ le Venezuela, le ƒe 1970 me\nTso ƒe 1970 me la, wode dɔ asi nam be mazɔ mɔ ayi aɖasrã Gbetakpɔxɔ Habɔbɔa ƒe alɔdzedɔwɔƒewo kpɔ kwasiɖa ʋɛ aɖewo ƒe sia ƒe alo ƒe eve sia ƒe eve. Esiae míeyɔna ɣemaɣi be alɔdzewo sasrãkpɔ. Dɔ sia bia be míaɖasrã Betel-ƒomewo kple dutanyanyuigblɔla siwo le xexea me godoo la kpɔ, ade dzi ƒo na wo, ahato alɔdzedɔwɔƒea ƒe nuŋlɔɖigbalẽwo me. Dzidzɔ ka gbegbee nye esi wònye nam be medo go ame siwo de Gilead Sukua ƒe klass gbãtɔwo eye wole subɔsubɔm nuteƒewɔwɔtɔe le duta! Enye dzidzɔ nam be le dɔ sia wɔwɔ mea, mɔnukpɔkpɔ su asinye meyi ɖasrã nɔviwo kpɔ le dukɔ siwo wu 90 me.\nDzidzɔ gãe wònye nam be meyi ɖasrã nɔviwo kpɔ le dukɔ siwo wu 90 me!\nMEKPƆ ZƆHƐ NUTEƑEWƆLA AÐE\nWoma Brooklyn Betel-ƒomea me tɔwo katã ɖe hame siwo le New York City nutoa me la me. Woɖom ɖe hame si le Bronx me. Hame gbãtɔ si woɖo le afi ma va dzi ɖe edzi eye woma. Wova yɔ hame gbãtɔ ma be Upper Bronx Hamea, eye afi mae medea kpekpe le.\nLe ƒe 1960-awo domedome la, Latvian ƒome aɖe si va xɔ nyateƒea le Bronx ƒe anyiehe la ʋu va hamea ƒe anyigbamama me. Wo vinyɔnu tsitsitɔ si ŋkɔe nye Livija zu gbesiagbe mɔɖela esi wòwu sekɛndrisuku (alo lycée) nu teti. Ɣleti ʋɛ aɖewo megbe la, eʋu yi afi si Fiaɖuƒegbeƒãɖela geɖe hiã le, le Massachusetts. Menɔa agbalẽ ŋlɔm ɖee tso nu siwo le edzi yim le hamea me ŋu, eye eya hã ŋlɔa ale si wòle dzidzedze kpɔm le eƒe subɔsubɔdɔa me le Boston nutoa me la ɖona ɖem.\nNye kple Livija\nƑe ʋɛ aɖewo megbe la, woɖo Livija mɔɖela vevii. Edi be yeawɔ geɖe le Yehowa subɔsubɔ me, eya ta ede asi agbalẽ te be yeava subɔ le Betel, eye wokpee va Betel le ƒe 1971 me. Ewɔ abe Yehowa le nya aɖe gblɔm nam ene! Le October 27, 1973 dzia, míeɖe mía nɔewo eye enye mɔnukpɔkpɔ na mí be Nɔviŋutsu Knorr ye ƒo míaƒe srɔ̃ɖenuƒoa. Lododowo 18:22 gblɔ be: “Ame si kpɔ srɔ̃nyɔnu nyui la, eƒe asi su nu nyui dzi, eye amenuveve wònye tso Yehowa gbɔ nɛ.” Mɔnukpɔkpɔ su nye kple Livija si míesubɔ ɖekae le Betel ƒe 40. Eye míegakpɔtɔ le asi kpem ɖe hame aɖe ŋu le Bronx nuto ma ke me.\nMEWƆ DƆ ASI-LE-ASI-ME KPLE KRISTO NƆVIWO\nDɔwɔwɔ kple Nɔviŋutsu Knorr do dzidzɔ nam ale gbegbe. Enye ame aɖe si wɔa dɔ veviedodotɔe ɖe nyateƒea ta eye wòdea asixɔxɔ gã dutanyanyuigblɔla siwo le xexea me godoo la ŋu. Wo dometɔ geɖe nye Ðasefo gbãtɔ siwo nɔ dukɔ siwo me woɖo wo ɖo la me. Ewɔ nublanui nam ŋutɔ be le ƒe 1976 me la, Nɔviŋutsu Knorr kpe fu le kansa si me. Gbe ɖeka, esi wònɔ dɔléba dzia, ebia tso asinye be mava xlẽ agbalẽ aɖe si ŋu wonɔ asi trɔm le hena tata la na ye. Ebia tso asinye be mayɔ Frederick Franz be eya hã nava se nuxexlẽa. Emegbe meva nyae be esi wònye be Nɔviŋutsu Franz metea ŋu kpɔa nu tututu o taa, Nɔviŋutsu Knorr ye zãa ɣeyiɣi geɖe tsɔ nɔ agbalẽawo xlẽm nɛ.\nNye kple Daniel kpakple Marina Sydlik míeyi ɖasrã alɔdze aɖe kpɔ le ƒe 1977 me\nNɔviŋutsu Knorr ku le ƒe 1977 me, gake ame siwo nyae helɔ̃e la kpɔ akɔfafa, elabe ewu eƒe anyigbadzisubɔsubɔdɔa nu nuteƒewɔwɔtɔe. (Nyaɖ. 2:10) Esia megbee Nɔviŋutsu Franz va xɔ ŋgɔ le míaƒe dɔa me.\nƔemaɣi la, nyee nye Milton Henschel si wɔ dɔ kple Nɔviŋutsu Knorr ƒe gbogbo aɖewo la ƒe agbalẽŋlɔla. Nɔviŋutsu Henschel gblɔ nam be nye dɔdeasi koŋ le Betel fifia anye be manɔ kpekpem ɖe Nɔviŋutsu Franz ŋu le nu sia nu si wòahiã me. Enuenu la, mexlẽa agbalẽ siwo ŋu wole asi trɔm le la nɛ hafi wotanɛ. Nɔviŋutsu Franz ƒe susu léa nu ale gbegbe eye etea ŋu nɔa ŋudzɔ bliboe ne mele nu xlẽm nɛ. Dzidzɔ ka gbegbee nye esi wònye nam be mekpe ɖe eŋu le mɔ sia nu va se ɖe esime wòwu eƒe anyigbadzisubɔsubɔdɔa nu le December ƒe 1992 me!\nAfi si mewɔ dɔ le ƒe gbogbo aɖewo le, le 124 Columbia Heights\nƑe 61 siwo mesubɔ le Betel la va yi kabakaba ŋutɔ. Dzinyelawo wɔ nuteƒe na Yehowa va se ɖe woƒe kugbe, eye mele mɔ kpɔm vevie na ɣeyiɣi si me mawɔ atuu na wo le xexe yeyea me. (Yoh. 5:28, 29) Naneke mele xexe sia me si nyo wu mɔnukpɔkpɔ siwo su asinye mewɔ dɔ kple ŋutsu kple nyɔnu nuteƒewɔlawo tsɔ kpe asi ɖe Mawu ƒe amewo ŋu le xexea me godoo la o. Nye kple Livija míate ŋu agblɔ kakaɖedzitɔe be le míaƒe ɣeyiɣiawo katã ƒe subɔsubɔdɔa wɔwɔ me la, ‘dzidzɔ si tsoa Yehowa gbɔe nye míaƒe mɔ́ sesẽ.’—Neh. 8:10.\nAme aɖeke mele Yehowa ƒe habɔbɔa me si ne meli o la dɔa atsi akpo dzi o, elabe Fiaɖuƒegbeƒãɖeɖedɔa ayi edzi godoo. Enye dzidzɔ gã aɖe nam be mɔnukpɔkpɔ su asinye mewɔ dɔ kple nuteƒewɔla siwo dzi woate ŋu aka ɖo la ƒe geɖe. Amesiamina siwo mewɔ dɔ kpli la dometɔ akpa gãtɔ megale anyigba dzi o. Gake medea asixɔxɔ mɔnukpɔkpɔ si su asinye be meva nya nuteƒewɔla siawo le Yehowa subɔsubɔ me la ŋu.


Yesu Zɔ Tsi Dzi | Yesu Ƒe Agbemeŋutinya\nMATEO 14:22-36 MARKO 6:45-56 YOHANES 6:14-25\nAMEWO DI BE YEWOAÐO YESU FIAE\nYESU ZƆ TSI DZI, ETSI AHOM NU\nŊusẽ si le Yesu si be wòanyi ame akpe geɖe nukutɔe la wɔ dɔ ɖe ameawo dzi ŋutɔ. Woƒo nya ta be “vavãe, ame siae nye Nyagblɔɖila si ƒe nya wogblɔ ɖi be ava xexea me,” si nye Mesia la, eye anye dziɖula nyui. (Yohanes 6:14; 5 Mose 18:18) Eya ta woɖo tame be yewoalé Yesu aɖo fiae.\nGake Yesu de dzesi nu si ɖom ameawo le. Eya ta edo mɔ amehaawo, eye wògblɔ na eƒe nusrɔ̃lawo be woage ɖe woƒe tɔdziʋua me. Afi kae woayi? Woayi Betsaida gbã eye emegbe woayi Kapernaum. Ke Yesu ŋutɔ ya yi toa dzi ɖado gbe ɖa le zã ma me.\nEsi dzinu gakpɔtɔ le ɖiɖim eye wòsusɔ vie fɔŋli naɖo la, Yesu kpɔ tɔdziʋua le adzɔge ɖaa. Ya sesẽ aɖe na ƒutsotsoewo nɔ mimlim kple ŋusẽ, si wɔe be ‘ʋua kuku nɔ sesẽm na apostoloawo, elabena ya ƒo va le wo kpem.’ (Marko 6:48) Yesu ɖi tso toa dzi eye wòzɔ ƒutsotsoeawo dzi ɖo ta wo gbɔ. Ɣemaɣi la, “woku tɔdziʋua anɔ agbadroƒe etɔ̃ alo ene” xoxo. (Yohanes 6:19) Esi nusrɔ̃lawo kpɔ Yesu eye wòdze abe ɖe wòto wo ŋu yina ene la, wodo ɣli kple vɔvɔ̃ be: “Drɔ̃e yea?”—Marko 6:49.\nYesu fa dzi na wo gblɔ be: “Milé dzi ɖe ƒo! Nyee; migavɔ̃ o.” Gake Petro gblɔ be: “Aƒetɔ, nenye wòe la, ekema na mazɔ tsia dzi ava gbɔwò.” Yesu ɖo eŋu nɛ be: “Va!” Ale Petro ɖi le tɔdziʋua me, eye wòzɔ tsia dzi ɖo ta Yesu gbɔ. Ke esi Petro kpɔ ale si yaa le ƒoƒom sesĩe la, evɔ̃, eye wòde asi toyiyi me. Edo ɣli be: “Aƒetɔ, xɔ nam!” Yesu do asi ɖa lé Petro hegblɔ nɛ be: “Wò xɔseʋɛtɔ, nu ka ŋuti nèke ɖi?”—Mateo 14:27-31.\nEsi Petro kple Yesu ge ɖe ʋua me la, ya la dzudzɔ ƒoƒo. Ewɔ nuku na nusrɔ̃lawo, gake ɖe wòle be wòawɔ nuku na woa? Ne ɖe wokpɔ ‘nufiame si le abolo’ ƒe nukunu si Yesu wɔ gaƒoƒo ʋɛ aɖewo do ŋgɔ me esi wònyi ame akpewo dze sii la, anye ne mawɔ nuku na wo be ete ŋu zɔ tsi dzi eye wòna ya la dzudzɔ ƒoƒo o. Azɔ wobɔbɔ nɛ hegblɔ be: “Mawu Vie nènye vavã!”—Marko 6:52; Mateo 14:33.\nLe ɣeyiɣi kpui aɖe megbe la, woɖo Genezaret, si nye gbadzaƒe wɔnu dzeani aɖe si le Kapernaum ƒe anyiehe. Woda seke na ʋua heɖi va go dzi. Amewo kpɔ Yesu dze sii, eye woawo kple ame bubu siwo le nuto mawo me la kplɔ ame siwo ƒe lãme gblẽ la va egbɔ. Ne dɔnɔawo ka asi Yesu ƒe awu toga ŋu ko la, woƒe lãme sẽna keŋkeŋ.\nƔemaɣi la, ameha si kpɔ eteƒe Yesu nyi ame akpe geɖe nukutɔe la hã de dzesii be edzo. Eya ta esi tɔdziʋu suewo tso Tiberia va la, woɖo wo heyi Yesu di ge le Kapernaum. Esi wokpɔe la, wobiae be: “Rabi, ɣekaɣie nèva ɖo afi sia?” (Yohanes 6:25) Yesu ka mo na wo, eye susu nyui aɖe tae, abe ale si míava kpɔe ene.\nEsi Yesu nyi ame akpe geɖe vɔ la, nu kae wodi be yewoawɔe?\nNu ka tae mele be wòawɔ nuku na nusrɔ̃lawo be Yesu te ŋu zɔ tsi dzi eye wòna ya sesẽ la dzudzɔ ƒoƒo o?\nNu kae dzɔ esi Yesu va ɖi go ɖe teƒe aɖe si te ɖe Kapernaum ŋu?


GBE BUBU Afrikaans Albanian China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse German Hungarian Igbo Indonesian Italian Japanese Korean Latvian Lithuanian Papiamento (Curaçao) Polish Portuguese Romanian Russian Slovak Slovenian Spanish Swahili Ukrainian\nEtso Nyɔ! ƒe nuŋlɔla si le Britain gbɔ\nÐe nètsia zãdomadɔlɔ̃e zi geɖe, henɔa tɔtrɔm le aba dzi be yeakpɔ dzidzemeteƒe aɖe amlɔ, eye kaka nàfɔ ŋdi la, wò lãme nalia ahanɔ vewòma? Ne nenemae la, ke anye wò abati gbɔe kuxia tso.\nXƆMENU sia ate ŋu anye xɔ̃wò alo wò futɔ. Ne dukɔ si me wozãa abati le ye nèle la, anɔ eme be èzãa wò agbenɔɣi ƒe akpa etɔ̃lia le edzi, gake wò abati manɔ anyi ɖaa o. Ðe abati si zãm nèle fifia le dɔ nyui wɔm na wòa?\nÐe Nèhiã Abati Yeyea?\nZi geɖe la, anye ƒe ewoe woate ŋu azã abati wòade ame dzi. Ame lolo ate ŋu ana abati nagblẽ kaba wu. Azɔ hã nenɔ susu me na wò be wò hiahiãwo kple nusiwo dzea ŋuwò atrɔ ne èle tsitsim. Hafi nàtso nya me be ehiã be yeaƒle abati yeye loo alo mehiã o la, bia nya siawo ɖokuiwò. ‘Ðe nye kɔ liana alo mesea veve le dzimeƒuwo me ne mefɔa? Ðe nye aba la le sue akpaa? Ðe mesea gavi totroewo ŋkɔ le mattress alo belia me eye wodze kpo dze ʋea? Ne mele tɔtrɔm la, ɖe abatia nɔa toɣli ɖema? Ðe wòdzɔna be mía kple nye kpeɖeŋutɔ míemlina kpea mía nɔewo, esi menye ɖe míeɖoe oa? Ðe mattress la ƒe afɔde kɔ kpo dze ʋe alo xa gobaa? Ðe ŋusẽ vɔ le abatia ƒe afɔtiwo ŋua?’ Alesi nàɖo biabia siawo ŋue akpe ɖe ŋuwò nànya nenye be ɣeyiɣi de be nàƒle abati yeye.\nAbati Ka Ƒomevie Nye Nyuitɔ?\nAbati nyuitɔe nye esi sesẽ atsɔ wò eye wò dzi nadze eme, eye wòasɔ ɖe wò hiahiã tɔxɛwo kple didiwo nu. Mattress kple etsɔnuwoe wɔa abati akpa gãtɔ, gake mattress lae nye nu vevitɔ si ana dzidzeme wò. Nu vovovowoe le eme. Gbãtɔe nye avɔ alo nu titri si wotɔ ɖe eŋu, si blaa nuwo katã ƒoa ƒui. Esi kplɔe ɖoe nye avɔ titri siwo wobla de eme be mattress la nabɔbɔ eye be wòano fifia le ŋuwò. Nu etɔ̃lia si na ŋusẽ nɔa mattress la ŋue nye gavi totroe siwo sesẽ alo spring. Nusiwo wodea wo me be ŋusẽ nanɔ wo ŋu la le vovovo, gake míagblɔe gbadzaa ko be, ŋusẽ si anɔ mattress ŋu nɔ te ɖe gavi totroe agbɔsɔsɔme si wozã kple gavi siwo wotsɔ lé wo ƒe titrime dzi. Beli bubu ƒomevi si ame geɖe va le zazãm le ŋkeke siawo mee nye fom ƒe beli; ele wodzoe wu esi me wode gavi totroewoe.\nGake beli nyui awɔ eƒe dɔ nyuie ne nusi dzi wodae ɖo sɔ nɛ, zi geɖe la, ele be wòanye esi tututu wowɔ nɛ. Abati bubu aɖe li eye zi geɖe la, belia kple eƒe anyinɔae wodzrana. Alesi anyinɔa ƒe axawo keke eye wòle abe aɖakago ene ta la, ete ŋu léa nu kpekpewo ƒe ŋusẽ nu be belia te ŋu dzea eme gahona ale be wònɔa anyi ɣeyiɣi didi. Bubue nye abati si me wode atii. Zi geɖe la, wodea ati suesuewo eme be belia nanɔ edzi eye mɔ nɔa egɔme, ale be ya te ŋu dona le beli si sɔ nɛ me bɔbɔe. Ŋusẽ nɔa anyinɔa ŋu ne ati suesueawo tri, gake ne ati suesueawo bɔbɔ la, enɔa belibeli.\nAbati Nyuitɔ Tiatia\nNukae le be wòanɔ susu me na wò ne èyi abati ƒle ge? Ame bubuwo ƒe fifia kple wo ŋu tsro te ŋu tsia aba si wozã kpɔ me eye nugbagbevi siwo lɔ̃a ɖi ate ŋu anɔ eme fũ siwo ate ŋu aho gbɔxi, klabi, alo dɔ bubuwo na wò. Eye ɖewohĩ masɔ ɖe wò lãmesẽ alo dedienɔnɔ dzidzenuwo nu o.\nHafi nàyi abati yeye ƒle ge la, aɖaŋuɖoɖoae nye be nànya nu vevitɔwo, abe eƒe asi ene, nàbu lãmesẽnyawo ŋu, alo eƒe lolome ŋu. Dze agbagba nàɖo ɣeyiɣi sɔgbɔ ɖi be nàyi fiase xɔŋkɔwo me, eye nàbia nya geɖe alesinu nàte ŋui tso mattress alo beli ɖesiaɖe ŋu. Esi abatiwo xɔa asi ta la, mègana woayɔ ʋu ɖe nuwò le tiatiawɔwɔ me o.\nÐewohĩ tiatia nyuitɔ wɔwɔ asesẽ na wò ne ɖeɖi te ŋuwò. Do awu siwo me nàvo le. Abatia dodo kpɔ megakpe ŋu na wò o. Ðe wò awudziwui kple afɔkpa nàmlɔ abaa dzi kpɔ hena ɣeyiɣi aɖe. Dze agbagba nàtrɔ amlɔ anyi ɖe nɔnɔme vovovo me nàkpɔ alesi wòatsɔ wò abɔta, aklito, kple alimee.—Kpɔ aɖaka si le ete.\nBeléle na Wò Abati\nNe èléa be na wò abati nyuie la, anɔ anyi adidi godoo. Bia aɖaŋuɖoɖo tso edzralawo gbɔ, eye nàgbɔ dzi ɖi axlẽ ewɔla ƒe beléle mɔfiamewo. Ne ètsɔ wò abatia va aƒemee la, ɖe aŋe siwo wobla ɖe eŋu la le eŋu kaba ŋutɔ. Esia axe mɔ na fifiadzedze, si ate ŋu ana wòaƒo tsi, aƒo dza, ahagblẽ. Aɖaŋuɖoɖo bubu ʋɛ aɖewoe nye si.\n● Trɔ mattress yeye si me wode gavi totrowoe la ƒe axa kemɛ kple eƒe tade yi afɔde kwasiɖa ɖesiaɖe alo kwasiɖa eve ɖesiaɖe le ɣleti gbãtɔ ʋɛawo me eye emegbe nàtrɔe nenema ɣleti etɔ̃ ɖesiaɖe. Esia awɔe be nusiwo wode eme la nasɔ eye be akpa ɖeka ko magblẽ o. Ne dzime vea wò la, anyo be nàte fom beli kpɔ, elabena mehiã be woanɔ eya trɔm enuenu o.\n● Mègabi mattress, aŋlɔe nogoe, alo atroe o. Be màgavuvu avɔ si le eŋu o la, lé eƒe asiléƒewo nàtsɔ ahee ɖo enɔƒe ko, ke menye be nàtsɔ akɔ nu bliboa o.\n● Ŋdi sia ŋdi la, fɔ abadzivɔawo ɖo akpa ɖeka aɖabaƒoƒo 20 ya teti be ya naƒo ɖe wò aba dzi eye be fafa nado le eme.\n● Ðo abadzivɔ si woate ŋu anyã ɖe wò aba dzi bene wòanɔ dzadzɛ. Enuenu la, ɖe avɔmeɖi kple ʋuʋudedi le mattress la ŋu kple egɔme, eye ne nane ɖe ɖe edzi alo kɔ ɖe edzi la, enumake zã adzalẽ si nu mesẽ o kple tsi fafɛ nàtutui ɖa.\n● Dze agbagba be màganɔ teƒe ɖeka ko nɔm le mattress la to ɣesiaɣi o. Mègaɖe mɔ ɖeviwo alo ame bubu aɖeke nadzo dze wò abati dzi o.\nMenye ga ɖeɖe koe nèzã ɖe wò abati ŋu o. Wò agbenɔɣi ƒe akpa etɔ̃lia ŋue nèzã gaa ɖo—eye ate ŋu akpɔ ŋusẽ ɖedzesi ɖe akpa eve mamlɛawo dzi. Ne ètia xɔ̃wò si akɔ wò le nunya me eye nèlé be nɛ la, eya hã alé be na wò nyuie.\nAbati Kae Sɔ na Wò?\nDzidzeme kple ametsɔtsɔŋutete. Mehiã be beli nasesẽ abe ʋuƒo ene hafi wòanye esi nyo na wò o. Le nyateƒe me la, wogblɔ be aba si dzi sesẽ akpa ate ŋu adzi wò dzimedɔ ɖe edzi. Na wò ametia nagblɔ esi nye nyuitɔ na wò. Dze ŋe. Ne àte ŋu ade asi do si le wò dzime me wòaɖo eme nyuie eye nàte ŋu atrɔ ɖe axa dzi bɔbɔe la, ke mattress la sesẽ na wò nyuie. Ele be beli si nyo na wò nana wò dzimeƒu nadzɔ ne èmlɔ wò axa dzi. Amesi kpena ahiã abati si sesẽ wu.\nLolome. Tia aba si ana nàte ŋu atrɔ faa. Ne ame evee amlɔ abatia dzi la, nenɔ susu me na wò be ne ame eve mlɔ abati gã si wowɔ na ame eve dzi la, teƒe si ame ɖeka akpɔ la sɔ kple vidzĩ si mlɔ vidzĩbati me tɔ.\nAbatiŋunu siwo sɔ. Ne anya wɔ la, ƒle beli kple eƒe anyinɔ si sɔ nɛ wònye esi wowɔ kpe ɖe eŋu be wòatsɔ wò ana nàvo. Beli ƒe anyinɔ si do xoxo ate ŋu agblẽ beli yeye eye wòagblẽ edzadzraɖo ƒe ŋugbe si edzralawo do dome.\nAsixɔxɔ. Zi geɖe la, nusi ƒe fe nèxee woana wò, eyata ƒle abati nyuitɔ kekeake si nu wò ga ade.\nNɔƒe. Ne nɔƒe meli o la, anyo be nàbu abati si woate ŋu afɔ ɖe Tsitrenu. Bubue nye kuntru titri ƒomevi si woate ŋu aɖo ɖe anyigba le zã me. Wote ŋu wɔa kuntrubawo na zikpui lɔbɔwo, eye ati suesuewo kpena ɖe wo ŋu siwo woate ŋu aɖe agade.\nLãmegbegblẽnyawo. Ne wò dzi medzea eme le abati si bɔ dzi o la, ke abati si wotrɔna ɖe nɔnɔme vovovo me ate ŋu ana nàmlɔ anyi ɖe nɔnɔme vovovo me. Aŋeba si me wodea tsii te ŋu tsɔa ameti bliboa ƒe akpa sia akpa le eƒe kpekpeme nu, eye anyo na amesiwo sea veve ne woƒe ʋuka nu mia.\nAmesiwo nanewo hoa dɔ na. Ne ènye amesi ʋuʋudedi alo nu suesue bubuwo hoa dɔ na la, ke beli si me wode nu wɔwɔewoe alo fom anyo na wò. Anyo be nàde dzesii hã be nusiwo hoa dɔ na ame metsia abati si me wode ati suesuewoe alo aŋeba si wodea tsii me bɔbɔe o.\nAmegãɖeɖiwo kple nyagãɖeɖiwo. Kpɔ egbɔ be yeƒe afɔƒome ka anyigba ne ènɔ anyi ɖe wò abati nu. Abati si ƒe kɔtoe sesẽ ana nàte ŋu atso anyinɔƒe sia aɖo aba dzi alo atso ɖe tsitre bɔbɔe.\n▪ Do anyimlɔwu siwo te ŋu nɔa te ɖe dzobibi nu.\n▪ Kpɔ egbɔ be abaɖonuwo le adzɔge kura tso dzo kple tsivenuwo gbɔ.\n▪ Enuenu la, lé ŋku ɖe elɛktrikkuntruwo ŋu be avɔ vu le wo ŋu, wo tugu, dzobiteƒewo le eŋu, eye be elɛktrikkawo do xoxo le wo ŋu hã. Mègazã kuntrua ne eƒo tsi gbeɖe o, ke siae ne wòaƒu le eɖokui si. Mègada nu kpekpewo ɖe abatia dzi ne èle elɛktrikkuntru zãm o.\n▪ Mègakɔ tsi si le fiefiẽm ɖe tsidzodzoego me o, eye mègazã wo kple elɛktrikkuntru hã o. Ðee ɖa hafi ɖevi nade abaa dzi.\n[Nuwo ƒe nɔnɔme si le axa 21]\nEŋuvɔ, alo avɔ titri\nAvɔ titri bablawo\nEmedenu siwo naa ŋusẽe\nGavi siwo ŋu wotɔ nu ɖo\n[Nɔnɔmetata Tsoƒe si le axa 19]\nƉoe Ɖe Amewo Ɖoe Ɖe Amewo Ðe Ɣeyiɣi De be Nàƒle Abati Yeyea?\ng00 8/8 axa 19-21


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hiligaynon Hungarian Icelandic Igbo Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\nNE ÐE Alfred Nobel agate ŋu atrɔ kpɔ nusiwo dzɔ le ƒe alafa si va yi me la, ɖe kakaɖedzi anɔ esi ɖe xexeame ƒe ŋutifafa ŋua? Ðikeke mele eme o be dzi adzɔe ne eva nya be ame geɖe dze agbagba vevie be woatɔ te aʋawɔwɔ. Ke hã akpɔ be nɔnɔmea mede ame dzi abe alesi wòsusui ene o. Nufialagã Hugh Thomas ƒo nyaa ta nyuie be: “Ƒe alafa blavelia—si wobuna be enye esi me wona hadomegbenɔnɔ nyo ɖe edzi eye dziɖuɖuwo ƒe ɖetsɔleme na hiãtɔwo dzi ɖe edzi le gɔ̃ hã—yɔ fũ kple tu siwo dana trena ɖe enu, aʋawɔʋuwo, B-52 bɔmbdayameʋu, nukliabɔmb, kple mlɔeba tu siwo gblẽa nu le adzɔge ʋĩ. Enye ɣeyiɣi si me wowɔ aʋa siwo me wokɔ ʋu ɖi hegblẽ nu le wu ɣeyiɣi ɖesiaɖe tɔ.” Thomas gblɔ kpee be, “eyata enye nusi ŋu wokea ɖi le nenye be woabu ɣeyiɣia be enye esi me wowɔ ŋgɔyiyi le loo alo womewɔe o.”\nÐe mɔkpɔkpɔ na xexeame ƒe ŋutifafa dzi ɖe edzi esi míeɖo ƒe alafa 21 lia mea? Kpao! Esi Newsweek magazine nɔ nu ƒom tso ŋɔdzidonamelawo ƒe New York City kple Washington D.C., dzi dzedze le September 11, 2001 dzi ŋu la, egblɔ be: “Le xexe si me woate ŋu atrɔ 767-yameʋuwo wòazu aʋawɔtu siwo woanɔ teƒe bubu afia mɔe wòaɖalɔ nu le adzɔge la, naneke megadzea numanyawɔe, alo susumanɔmenya o—esi vloe wu kura la womate ŋu axe mɔ ɖe naneke nu o.”\nAme aɖewo gblɔ be hafi xexeame ƒe ŋutifafa nava ŋutɔŋutɔ la, ele be nu eve nadzɔ: Gbã, ele be tɔtrɔ ɖedzesi aɖe nava amegbetɔwo ƒe nukpɔsusu kple agbenɔnɔ me; eye evelia, ele be dukɔwo katã nabɔbɔ ɖe dziɖuɖu ɖeka aɖe te. Biblia gblɔ ɣeyiɣi si me ŋutifafa ava ɖi—gake menye amegbetɔwo ƒe agbagbadzedzewo mee wòato ava o. Psalmo 46:10 gblɔ le Wɔla, Yehowa Mawu ŋu be: ‘Etsia aʋawɔwɔwo nu vaseɖe anyigba ƒe mlɔenu ke!’ Aleke Mawu le esia wɔgee? To eƒe Fiaɖuƒe, si dzianukwaretɔ geɖe doa gbe ɖa biana edziedzi la dzi. Menye dzi ƒe nɔnɔme si gɔme sese sesẽe Fiaɖuƒea nye o, ke boŋ enye dziɖuɖu ŋutɔŋutɔ si dzi Mawu ato ahe ŋutifafa ava anyigba blibo la katã dzi. Nyagblɔɖila Yesaya si gbɔgbɔ ʋã gblɔ ɖi be dziɖuɖu ma te nɔlawo ‘magasrɔ̃ aʋawɔwɔ azɔ o.’ (Yesaya 2:4) To xexeame katã ƒe nufiafiadɔ aɖe dzi la, amewo asrɔ̃ alesi woanɔ anyi le ŋutifafa me eye “woatsɔ woƒe yiwo atu kodziwoe, eye woatsɔ woƒe akplɔwo atu hɛ gobɛwoe.”\nFifia gɔ̃ hã la, Yehowa Ðasefowo le esia wɔm. Wogbe be yewomatsɔ aʋawɔnuwo ɖe wo haviwo ŋu o, togbɔ be wonye gbevovodola siwo le dukɔ siwo wu 200 me hã. Woƒe akpaɖekedzimademade le xexe si ŋu aʋawɔwɔ gblẽ nu le me la ɖo kpe edzi be ŋutifafa menye mɔkpɔkpɔ dzro aɖe ko o, ke boŋ nusi gbɔna ŋutɔŋutɔe wònye.\nÀdi be yeasrɔ̃ nu geɖe tso ŋutifafa vavãtɔ ƒe mɔkpɔkpɔ si wotu ɖe Biblia dzi ŋua? Taflatse ŋlɔ agbalẽ na magazine sia talawo dometɔ si te ɖe ŋuwò, to adrɛs si le axa 5 lia dzi, alo nàdi Yehowa Ðasefo siwo le míaƒe nutoa me.\nƉoe Ɖe Amewo Ɖoe Ɖe Amewo Xexeame Ƒe Ŋutifafa Menye Drɔ̃e Aɖe Ko O!\ng02 5/8 axa 9


GBE BUBU Albanian Arabic Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Kinyarwanda Korean Lithuanian Malagasy Malayalam Moore Myanmar Norwegian Papiamento (Curaçao) Polish Portuguese Punjabi Rarotongan Romanian Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nÐEKAKPUI dziɖula kesinɔtɔ la nye nu dzɔdzɔe wɔla, sedziwɔla, kple Mawu vɔ̃la. Ete ɖe Yesu ŋu, dze klo hebiae be: “Nufiala nyui, nuka mawɔ, bena manyi agbe mavɔ la dome mahã?”\nLe nyaa ŋu ɖoɖo me la, Yesu ɖee fia be ele be ŋutsua nawɔ ɖe Mawu ƒe sewo dzi hafi wòakpɔ agbe. Esi wòbiae be se kawoe hã la, Yesu ɖo eŋu nɛ be: “Megawu ame o. Megawɔ ahasi o. Megafi fi o; Megaɖi aʋatsoɖase o. Bu fofowò kple dawò, eye nàlɔ̃ hawòvi abe wò ŋutɔ ɖokuiwò ene.” Se siawo nye Se vevi siwo wotsɔ na Mose la dometɔ aɖewo. Azɔ ɖekakpuia gblɔ be: “Mewɔ nusiawo katã dzi; . . . nuka gasusɔ nama?”—Mateo 19:16-20.\nYesu ‘lɔ̃e’ hegblɔ nɛ bena: “Nu ɖeka susɔ na wò; heyi ɖadzra nusiwo le asiwò, eye natsɔ wo ana ame dahewo; ekema kesinɔnu anɔ dziƒo na wò, eye nàva anɔ yonyeme.”—Marko 10:17-21.\nEsia na nyametsotso vevi aɖe dze ŋgɔ ɖekakpui dziɖulaa. Nu kae wòawɔ? Ðe wòalɔ̃ faa aɖe asi le eƒe kesinɔnuwo ŋu ahazu Yesu yomedzela loo, alo ɖe wòaku ɖe nu siwo le esi ŋua? Ðe wòati anyigbadzikesinɔnuwo yome loo, alo ɖe wòadi be kesinɔnuwo nanɔ ye si le dziƒoa? Ðikeke mele eme o be, nyametsotso sesẽ aɖee nye esia dze ŋgɔe. Edze ƒãa be enye ame aɖe si tsɔ ɖe le gbɔgbɔmenuwo me, elabena ewɔna ɖe Sea dzi eye wògadi be yeanya nu bubu siwo yeawɔ be Mawu nakpɔ ŋudzedze ɖe ye ŋu. Nyametsotso kae wòwɔ? ‘Edzo kple nuxaxa; elabena nu geɖewo le esi.’—Marko 10:22.\nÐekakpui dziɖulaa mewɔ nyametsotso si me nunya le o. Ne ɖee wòzu Yesu yomedzela wɔnuteƒe la, anye ne agbe mavɔ si dim wònɔ la ava su esi. Míenya nu si va dzɔ ɖe ɖekakpui sia dzi emegbe o. Gake nu si míenyae nye be, le ƒe blaene megbe la, Roma srafowo va tsrɔ̃ Yerusalem kple Yudea ƒe nuto geɖewo. Yudatɔ geɖewo bu woƒe kesinɔnuwo kpakple woƒe agbe.\nTo vovo na ɖekakpui dziɖulaa la, apostolo Petro kple nusrɔ̃la bubuawo ya wɔ tiatia si me nunya le. Wogblẽ “nuwo katã ɖi” hedze Yesu yome. Tiatia sia si wowɔ la ɖe vi na wo ale gbegbe! Yesu gblɔ na wo be teƒeɖoɖo geɖe asu wo si wu nu siwo wogblẽ ɖi. Gawu la, woanyi agbe mavɔ ƒe dome. Nyametsotso si wowɔ la mave wo akpɔ gbeɖe o.—Mateo 19:27-29.\nNyametsotsowɔwɔ dzea ŋgɔ mí katã le agbe me—ɖewo meɖia naneke o, ɖewo ya nyea ŋkubiãnya. Nya kae le Yesu si na mí ku ɖe nyametsotso siawo wɔwɔ ŋu? Ðe nàwɔ ɖe eƒe aɖaŋuɖoɖo dzia? Ne èwɔ ɖe edzi la, aɖe vi na wò geɖe ŋutɔ. Na míakpɔ ale si míawɔ adze Yesu yome kple ale si eƒe aɖaŋuɖoɖowo ate ŋu aɖe vi na míi ɖa.\nƉoe Ɖe Amewo Ɖoe Ɖe Amewo Dziɖula Kesinɔtɔ Aɖe Wɔ Tiatia Gbegblẽ\nw07 10/1 axa 3-4